AS$820 juta untuk tambahan senjata dan peluru kepada Ukraine

WASHINGTON, 2 Julai - Pentagon mengumumkan sejumlah AS$820 juta peruntukan bagi penambahan senjata dan peluru kepada Ukraine.Pakej persenjataan yang ke-14 untuk tentera Ukraine turut merangkumi dua sistem pertahanan udara, 150,000 butir peluru artileri 155 milimeter dan empat radar penangkis artileri tambahan.

Setiausaha Akhbar Jabatan Pertahanan Amerika, Todd Breasseale dalam satu kenyataan berkata Amerika akan terus bekerjasama dengan sekutu dan rakan kongsinya untuk membantu Ukraine.Ia bagi menyediakan negara Eropah timur itu dengan keupayaan bagi memenuhi keperluan menentang Rusia di medan perang. - AFP


Hina Nabi: Mahkamah mahu pemimpin politik India mohon maaf

NEW DELHI, 1 Julai- Mahkamah Tinggi India mahu pemimpin parti kerajaan Bharatiya Janata (BJP) yang mengeluarkan kenyataan menghina junjungan besar Nabi Muhammad S.A.W sehingga mencetuskan perbalahan politik, kritikan dan bantahan meluas perlu memohon maaf.

Ia kerana, kenyataan itu juga telah menyebabkan India ‘dikecam’ sekali gus memberi kesan kepada hubungan diplomatik.

Bulan lalu komuniti Islam di seluruh dunia mengencam kenyataan Nupur Sharma mengenai kehidupan Nabi Muhammad S.A.W yang berbaur kebencian semasa debat di televisyen.

Susulan itu hampir 20 negara memanggil duta India masing-masing untuk mendapatkan penjelasan.

Perhimpunan dan protes turut tercetus di sekitar Asia Selatan, sehingga menyebabkan dua penunjuk perasaan terbunuh akibat tindakan keras polis India dan minggu ini dua lelaki dituduh membunuh seorang tukang jahit beragama Hindu yang menyatakan sokongan kepada Sharma menerusi status di Facebooknya.

“Dia (Sharma) yang mengeluarkan kenyataan tidak berhati-hati menyebabkan negara (India) dikecam,” kata Mahkamah Agung India semasa prosiding pendengaran kes aduan jenayah yang difailkan terhadap Sharma.

“Wanita ini bertanggungjawab sepenuhnya terhadap apa yang berlaku di negara ini dan harus meminta maaf kepada seluruh negara."

Polis menerima banyak aduan daripada orang awam sejak Sharma membuat kenyataan berbaur kebencian itu.

(Penduduk membakar gambar PM India, Narendra Modi dan bekas Jurucakap Parti BJP, Nupur Sharma ketika protes di Karachi pada 26 Jun 2022/AFP)

Meskipun lokasi wanita berusia 37 tahun itu tidak diketahui, peguamnya yang berada di mahkamah meminta supaya ke semua kes itu disatukan di New Delhi, permintaan yang dinafikan mahkamah pada Jumaat.

Pada satu ketika, Sharma dilihat sebagai bintang politik yang semakin bersinar dalam BJP tetapi kenyataan berbaur penghinaan itu, hanya menyebabkan namanya tercemar.

BJP kemudian menggantung jurucakap itu daripada jawatannya dan menjelaskan bahawa parti menghormati semua agama.

Sejak BJP berkuasa pada 2014, bawah pimpinan Perdana Menteri Narendra Modi, parti itu dikatakan sering memperjuangkan dasar diskriminasi terhadap penganut agama Islam di India.

Pengkritik juga mengatakan bahawa kerajaan telah mengizinkan tindakan keras terhadap mereka yang memperjuangkan kebebasan bersuara dan aktivis hak asasi manusia.

Isnin lalu, polis menahan wartawan Mohammed Zubair, yang dilihat lantang menentang kerajaan selain membantu menarik perhatian umum terhadap kenyataan Sharma. -AFP


India haramkan plastik sekali guna

NEW DELHI, 2 Julai - India mengharamkan penggunaan plastik bermula semalam, 1 Julai 2022.

Ia sebagai usaha untuk menangani masalah sisa buangan plastik yang boleh meracuni hidupan.

Menurut Pertubuhan Bangsa Bersatu (PBB), sisa plastik boleh mengambil masa 1,000 tahun untuk terurai jika tidak dikitar semula.

Larangan penggunaan plastik oleh negara India meliputi aspek pengeluaran, import dan penjualan barangan yang diperbuat daripada plastik.

Plastik yang diharamkan adalah barang yang digunakan sekali sahaja dan terus dibuang.

Larangan itu akan memberi ruang kepada industri alternatif kepada plastik untuk berkembang pesat.

Salah satunya, Syarikat Ecoware yang merupakan jenama terbesar di India untuk produk pembungkusan makanan daripada biojisim tumbuhan.

Laporan oleh Yayasan Minderoo mengatakan bahawa plastik sekali guna menyumbang satu pertiga daripada semua sisa plastik yang dihasilkan di seluruh dunia.

Susulan itu,kerajaan India mengharamkan barangan plastik termasuk belon, batang ais krim, polistirena dan lain lain.

Pegawai pemantau akan menjalankan operasi pemeriksaan bagi memastikan tiada pembekal yang melanggar peraturan tersebut.

Di seluruh dunia, alternatif kepada plastik masih dalam skala kecil, tetapi syarikat teknologi hijau boleh membawa produk mesra alam ke arus perdana.-AFP


Kadar inflasi Sri Lanka lepasi paras 50%

COLOMBO, 1 Julai - Kadar inflasi Sri Lanka mencecah rekod kesembilan berturut-turut pada Jun, data rasmi menunjukkan pada hari Jumaat, meningkat kepada 54.6%; sehari selepas Tabung Kewangan Antarabangsa (IMF) meminta negara muflis itu agar mengekang harga yang melonjak dan isu rasuah.Ini pertama kali kenaikan Indeks Harga Pengguna (IHP)melepasi paras 50%, menurut jabatan banci dan statistik.Perangkaan itu dikeluarkan beberapa jam selepas IMF menggesa Sri Lanka supaya membendung inflasi yang semakin meningkat dan menangani rasuah sebagai sebahagian daripada usaha menyelamatkan ekonomi yang dilanda krisis pertukaran mata wang asing.Rupee telah kehilangan lebih separuh nilainya berbanding dolar Amerika tahun ini.

(Seorang peniaga menyusun barang jualan di gerainya di pasar di Colombo, Sri Lanka/AFP)

22 juta penduduk negara itu mengalami kekurangan teruk barangan keperluan termasuk makanan, bahan bakar dan ubat-ubatan selama berbulan-bulan.Bantahan berterusan di luar pejabat Presiden Gotabaya Rajapaksa menuntut beliau meletak jawatan berikutan kegawatan ekonomi yang belum pernah berlaku sebelum ini dan dakwaan salah tadbir urus pada pihak beliau.Sri Lanka merujuk masalah kewangan kepada IMF pada April selepas negara itu gagal membayar hutang luar negerinya sebanyak AS$51 bilion. -AFP


Biden dibenar tamatkan dasar ketat imigresen era Trump

WASHINGTON, 1 Julai- Mahkamah Agung Amerika Syarikat (AS) membenarkan pentadbiran Presiden Joe Biden menamatkan perintah imigresen Protokol Perlindungan Migran (MPP) yang diperkenalkan bekas Presiden Donald Trump.Biden sebelum ini beberapa kali cuba untuk menamatkan dasar itu tetapi gagal.Namun keputusan undian di mahkamah hari ini memihak kepada pentadbirannya dengan sokongan 5-4.Bawah dasar itu, warga Mexico yang memasuki Amerika Syarikat secara haram akan dihantar pulang ke negara asal sementara menunggu kes dibicarakan di mahkamah imigresen AS.

Sejak awal penggal pentadbiran, Biden telah cuba untuk melonggarkan dasar tersebut kerana baginya langkah itu disifatkannya lebih berperikemanusiaan terhadap pendatang.

(Joe Biden mengadakan sidang akhbar pada Sidang Kemuncak NATO diArena IFEMA di Madrid, Sepanyol/REUTERS)

Keputusan pada Khamis yang memihak kepada pentadbiran Biden menyaksikan Ketua Hakim Negara, John Roberts menyertai rakan konservatif, Brett Kavanaugh dan tiga hakim liberal membolehkan Biden mendapat lebih sokongan.Roberts berhujah bahawa undang-undang imigresen persekutuan membenarkan pendatang atau pencari dihantar pulang ke Mexico, tetapi tidak memaksanya berbuat demikian.Percubaan Biden untuk menamatkan dasar yang diperkenalkan oleh Trump pada 2019, dicabar beberapa negeri diketuai Texas yang ditadbir Republikan.Bantahan berdasarkan hujah bahawa tindakan tersebut melanggar undang-undang imigresen AS dengan memaksa pihak berkuasa membebaskan pendatang yang telah mereka tahan ke wilayah AS.

Pegawai Biden turut didakwa tidak mengikuti prosedur pentadbiran yang betul kerana berusaha menamatkan program yang memaksa puluhan ribu migran menunggu di Mexico sementara menanti kes permohonan suaka mereka selesai di AS. -AFP


17 maut serangan peluru berpandu di selatan Ukraine

(Kesan daripada serangan peluru berpandu di wilayah Odesa, Ukraine, pada 1 Julai 2022/REUTERS)

KIEV, 1 Julai- Sekurang-kurangnya 17 orang terbunuh dan berpuluh-puluh cedera dalam serangan peluru berpandu di wilayah Odessa selatan Ukraine, sehari selepas tentera Rusia meninggalkan kedudukan strategik di Pulau Ular dalam pengunduran besar-besaran besar.

Berita itu datang selepas pemimpin NATO mengakhiri sidang kemuncak di Madrid, dengan Presiden Amerika Syarikat, Joe Biden mengumumkan bantuan senjata baharu bernilai AS$800 untuk Ukraine."Kami akan berdiri teguh bersama Ukraine, dan semua perikatan akan berdiri teguh bersama Ukraine untuk memastikan mereka tidak dikalahkan oleh Rusia," katanya.Tetapi Menteri Luar Rusia Sergei Lavrov membandingkan ketegangan diplomatik yang meningkat dengan Perang Dingin, memberitahu wartawan: "Setakat Tirai Besi, pada dasarnya ia sudah menurun, Prosesnya telah bermula."Walau bagaimanapun, terdapat sedikit harapan, apabila Presiden Indonesia Joko Widodo yang melawat Moscow pada Khamis selepas lawatan ke Kiev, berkata beliau telah menyampaikan kepada Presiden Rusia Vladimir Putin mesej daripada rakan sejawatan mereka dari Ukraine, Volodymyr Zelensky.Kedua-dua pihak tidak mendedahkan apa yang terkandung dalam nota itu.

Beberapa jam selepas sidang kemuncak NATO berakhir, peluru berpandu dilepaskan ke sebuah bangunan pangsapuri dan pusat rekreasi di wilayah Odessa.Sebahagian bangunan pangsapuri sembilan tingkat itu musnah, menyebabkan 14 orang maut dan 30 cedera, termasuk beberapa kanak-kanak, kata perkhidmatan kecemasan.Tiga orang termasuk seorang kanak-kanak terbunuh dan seorang cedera dalam serangan terhadap pusat rekreasi itu, kata mereka.Serangan di daerah Bilgorod-Dnistrovsky itu, dilancarkan oleh pesawat yang terbang dari Laut Hitam, kata jurucakap pentadbiran tentera Odessa, Sergiy Bratchuk."Senario kes terburuk berlaku dan dua pesawat strategik datang ke wilayah Odessa," katanya dalam temu bual TV, sambil menambah mereka telah menembak peluru berpandu "sangat berat dan sangat kuat".Bratchuk menggesa orang ramai supaya tidak menyiarkan maklumat dalam talian mengenai operasi menyelamat.


10 ditahan akibatkan kematian 27 migran di Perancis

PARIS, 1 Julai- Seorang suspek didakwa di sebuah mahkamah di Paris dan sembilan lagi bakal berdepan sabitan undang-undang yang mengakibatkan kematian 27 migran di Selat Inggeris pada November lalu.Polis Perancis berjaya menahan 13 lelaki dan dua wanita susulan insiden yang disifatkan agensi migrasi Pertubuhan Bangsa-Bangsa Bersatu (PBB) sebagai "bencana paling buruk dalam sejarah" berlaku di selat itu, lapor Agensi Anadolu memetik media tempatan La Voix Du Nord.Suspek berusia antara 18 hingga 41 tahun, kebanyakan warga Afghanistan, manakala tiga, termasuk dua wanita, merupakan warga Perancis.Daripada 15 suspek, seorang telah didakwa, lima dibebaskan tanpa sebarang pertuduhan dan sembilan lagi akan dihadapkan ke mahkamah.

Mahkamah telah membuka kertas siasatan terhadap insiden tragis yang berlaku pada Disember itu. Hanya dua orang terselamat selepas bot yang membawa 29 migran karam di luar pantai Perancis pada 24 November.Kebanyakan mereka warga Iraq, Afghanistan dan Ethiopia. -BERNAMA


Kanada rekod 278 kes cacar monyet

OTTAWA, 1 Julai- Ketua Pegawai Kesihatan Awam Kanada Theresa Tam semalam mengesahkan sebanyak 278 kes jangkitan cacar monyet dilaporkan di negara itu setakat 29 Jun.Kes jangkitan telah dilaporkan secara meluas, termasuk empat kes di British Columbia, lima di Alberta, Ontario (67) dan Quebec (202), lapor Xinhua.Tam berkata semua orang berisiko terdedah kepada jangkitan cacar monyet dan tidak eksklusif kepada mana-mana kumpulan.“Sesiapa sahaja boleh dijangkiti dan menyebarkan virus itu jika mereka berhubung rapat dengan seseorang yang menghidap cacar monyet atau menyentuh objek atau barangan peribadi, termasuk tuala atau cadar,” katanya.Menurut data epidemiologi terkini, majoriti kes membabitkan golongan lelaki berumur antara 20 hingga 69 tahun.

Cacar monyet ialah zoonosis silvatik yang boleh menyebabkan jangkitan kepada manusia dan biasanya terjadi di kawasan hutan di Afrika Tengah dan Afrika Barat.Virus cacar monyet tergolong dalam keluarga orthopoxvirus, menurut Pertubuhan Kesihatan Sedunia. -BERNAMA


Keganasan: Polis Maghribi tahan lebih 80 penyokong bola sepak

RABAT, 1 Julai- Polis Maghribi menahan lebih 80 orang penyokong dalam keganasan yang tercetus ketika kejohanan bola sepak di Casablanca dan Oudja.Di Casablanca, polis menahan 45 orang pada Rabu, termasuk 31 di bawah umur, disyaki melakukan keganasan dan kerosakan terhadap harta awam.Insiden berkenaan berlaku ketika perlawanan antara Raja Casablanca dan Royal Armed Forces (FAR), di mana empat anggota polis cedera akibat dibaling batu dan dua kereta dirosakkan.Di kota Oudja, 39 penyokong ditahan kerana bertindak ganas, mencuri atau memiliki senjata tajam ketika perlawanan antara Mouloudia Oujda dan Wydad Casablanca.Pertembungan itu menyaksikan 60 anggota polis cedera ringan dan seorang pengawal keselamatan terpaksa dikejarkan ke hospital.Sebelum itu keganasan turut tercetus di Rabat dan Agadir di mana lapan penyokong menerima hukuman penjara empat bulan sehingga setahun.Bola sepak Maghribi sering dicemari insiden keganasan penyokong, terutama membabitkan pasukan Wydad dan Raja.Selepas dua penyokong terkorban pada awal tahun 2016, pihak berkuasa mengharamkan kumpulan penyokong ultras dan melarang kemasukan slogan serta sepanduk mereka ke dalam stadium.Bagaimanapun peraturan itu dilonggarkan pada tahun 2018. - AFP

(Kenderaan tentera melakukan rondaan di sekitar Casablanca di Maghribi/ AP)


Bank Dunia tubuh dana perangi pandemik masa depan

WASHINGTON, 1 Julai- Lembaga Bank Dunia semalam meluluskan penubuhan dana yang bertujuan untuk membiayai pelaburan bagi memperkukuh usaha memerangi pandemik.Bank itu dalam satu kenyataan berkata, dana itu akan menyokong pencegahan, kesediaan dan tindak balas atau PPR dengan tumpuan kepada negara berpendapatan rendah dan sederhana."Kos manusia, ekonomi dan sosial yang merugikan akibat COVID-19 menyerlahkan keperluan mendesak untuk tindakan yang diselaraskan bagi membina sistem kesihatan lebih kukuh serta menggerakkan sumber tambahan," katanya.Tambah Bank Dunia, dana itu dibuka pada akhir tahun ini dan dibangunkan bawah kepimpinan Amerika Syarikat (AS), Itali dan Indonesia, sebagai sebahagian daripada tanggungjawab jawatan Presiden G20 serta melalui sokongan meluas daripada G20.Ia akan digunakan dalam beberapa bidang, termasuk pengawasan penyakit, dengan lebih daripada AS$1 bilion (RM4.4 bilion) komitmen diumumkan."Bank Dunia adalah penyedia pembiayaan terbesar untuk PPR dengan operasi aktif di lebih 100 negara membangun untuk mengukuhkan sistem kesihatan mereka," kata Presiden Bank Dunia, David Malpass, dalam kenyataan itu.Dana perantara kewangan (FIF) itu akan menyediakan pembiayaan untuk 'melengkapkan tindakan institusi sedia ada dalam menyokong negara dan wilayah berpendapatan rendah serta sederhana untuk bersedia menghadapi pandemik seterusnya," kata Bank Dunia.Ketua Pengarah Pertubuhan Kesihatan Sedunia (WHO), Tedros Adhanom Ghebreyesus berkata, mereka adalah pemegang taruh dalam projek itu dan akan menyediakan kepakaran teknikal.

(Ketua Pengarah WHO, Tedros Adhanom Ghebreyesus/ AFP)

Dalam satu kenyataan berasingan, Setiausaha Perbendaharaan AS, Janet Yellen, menyebut dana itu sebagai 'pencapaian utama yang akan membantu negara berpendapatan rendah dan sederhana untuk lebih bersedia menghadapi pandemik seterusnya'."Walaupun kami terus berusaha untuk menamatkan COVID-19, namun keputusan hari ini oleh pemegang saham Bank Dunia akan membantu meningkatkan kapasiti untuk mencegah, mengesan dan bertindak balas terhadap wabak masa depan," katanya.Jurucakap Bank Dunia memberitahu AFP, sekiranya pandemik COVID-19 masih berterusan dan dana itu dilaksanakan, ia boleh digunakan untuk memberikan sokongan terhadap pandemik semasa dan masa depan. -AFP


Tentera Rusia Tinggalkan Pos Pulau Ular

KIEV, 1 Julai- Tentera Rusia telah mengosongkan pos strategik di Snake Island (Pulau Ular) di Laut Hitam.

Kenyataan Kementerian Pertahanan Rusia menyebut, pengunduran dari pos berkenaan dilakukan atas 'semangat muhibah'.

Ia menunjukkan Moscow tidak menghalang usaha Pertubuhan Bangsa Bersatu (PBB) mewujudkan koridor kemanusiaan, bagi membolehkan bijirin dieksport dari pelabuhan Ukraine.

Kiev dalam reaksinya menyifatkan pengunduran tentera penceroboh dari Pulau Ular, sebagai kejayaan besar.

Sementara itu, Rusia memanggil Duta Britain ke Moscow, bagi menyuarakan bantahan terhadap kenyataan Perdana Menteri, Boris Johnson yang menyinggung Presiden Vladimir Putin.

Menurut Kementerian Luar Rusia, Deborah Bronnert telah dimaklumkan mengenai bantahan keras Moscow terhadap komen terbuka yang dibuat kerajaan Britain terhadap pemimpin, pegawai dan rakyat Rusia. -REUTERS


8 terbunuh dalam protes rampasan kuasa di Sudan

KHARTOUM, 1 Julai- Sekurang-kurangnya lapan penunjuk perasaan terbunuh ketika pasukan keselamatan berusaha untuk membatalkan perhimpunan besar-besaran penunjuk perasaan yang menuntut penamatan pemerintahan tentera, kata Pegawai Perubatan, prodemokrasi.Pasukan keselamatan melepaskan gas pemedih mata dan bom tangan untuk menyuraikan puluhan ribu penunjuk perasaan. Tindakan keras dan berterusan tersebut merupakan keganasan terhadap gerakan menentang rampasan kuasa di negara itu.

(Penunjuk perasaan semasa demonstrasi menentang pemerintahan tentera di bandar kembar Khartoum Bahri (Utara)/AFP)

“Walaupun kami mati, tentera tidak akan memerintah kami,” laung penunjuk perasaan, menggesa kembalikan rampasan kuasa tentera pada Oktober lalu yang diketuai oleh Ketua Tentera Abdel Fattah al-Burhan.Enam daripada lapan yang terbunuh akibat ditembak di dada, kepala, atau belakang.Jawatankuasa Pusat Doktor Sudan berkata, ini menjadikan jumlah keseluruhan kematian kepada 111 akibat daripada keganasan dalam protes tersebut."Turun dengan pemerintahan Burhan," orang ramai berkobar-kobar melaungkan, dengan protes dan keganasan di kedua-dua ibu kota Khartoum dan pinggir bandarnya, termasuk bandar berkembar Omdurman, di seberang sungai Nil.Pasukan keselamatan bertindak melepaskan semburan air yang kuat, ketika penunjuk perasaan membakar tayar.Pakar perubatan juga melaporkan beberapa percubaan untuk menyerbu hospital di Khartoum," dengan pasukan keselamatan melepaskan gas pemedih mata ke dalam hospital yang terlibat.Saksi mendakwa protes di Khartoum lebih besar daripada biasa dan di luar ibu negara, demonstrasi juga berlaku di Wad Madani di selatan, wilayah Darfur barat, negeri timur Kassala dan Gedaref serta bandar Port Sudan.Dalam pada itu, talian internet dan telefon terganggu sejak awal pagi Khamis, satu langkah yang sering dikenakan pihak berkuasa Sudan untuk menghalang perhimpunan besar-besaran.Bagaimanapun, menjelang petang, komunikasi telah dipulihkan sebahagiannya.Walaupun perintah darurat telah ditarik balik selepas rampasan kuasa, kawalan keselamatan amat ketat di Khartoum.Tentera dan polis menghalang lalum menuju ke ibu pejabat tentera dan istana presiden, kata saksi. Kedai-kedai di sekitar ibu kota sebahagian besarnya ditutup.-AFP


Pastikan sekatan terhadap Rusia tidak jejas bekalan makanan, baja global- Jokowi

(Presiden Indonesia, Joko Widodo (kiri) bertemu Putin/REUTERS)

MOSCOW, 1 Julai- Presiden Indonesia, Joko Widodo menggesa pemimpin negara-negara G7 untuk memastikan sekatan yang dikenakan terhadap Rusia tidak menjejaskan bekalan makanan dan baja global.Jokowi yang juga Presiden G20 berkata demikian pada sidang media bersama Presiden Rusia, Vladimir Putin di Moscow.

(Jokowi ketika bertemu Putin di Moscow/REUTERS)

Jokowi sebelum itu bertemu Presiden Ukraine, Volodymyr Zelensky selepas menghadiri sidang kemuncak G7 di Jerman. "Tiga hari lalu semasa perbincangan saya dengan negara-negara G7, saya telah meminta jaminan bahawa makanan dan baja dari Rusia dikecualikan daripada sekatan," kata Jokowi.Perang Rusia di Ukraine telah memburukkan lagi krisis makanan global, menyebabkan harga bijirin, minyak masak, bahan bakar dan baja melambung tinggi.“Sehubungan itu, saya berharap Rusia tidak melanjutkan larangan eksport bijirin termasuk gandum dan tidak mengenakan sekatan kuota ke atas baja,” katanya.Rusia dan Ukraine membekalkan hampir satu per tiga bekalan gandum dunia dengan Rusia juga merupakan pengeksport utama baja dunia dan Ukraine adalah pengeksport utama jagung dan minyak bunga matahari.Sejak pencerobohan Rusia ke atas Ukraine, penghantaran bijirin Ukraine dari pelabuhan Laut Hitam telah terhenti.Moscow berkata adalah menjadi tanggungjawab Kiev untuk mengeluarkan periuk api dari pelabuhan untuk membebaskan lorong perkapalan.Setelah bertemu Zelensky, Jokowi menawarkan untuk menyampaikan mesej dari Kiev kepada Putin. -REUTERS


Rangkuman konflik di Ukraine: Rusia ancaman terbesar keselamatan Barat

(Presiden Ukraine Volodymyr Zelensky (Kanan) dan Presiden Indonesian Joko Widodo (kiri) dalam pertemuan di Kiev pada 29 Jun 2022/AFP)

KIEV, 30 Jun- Para pemimpin Pertubuhan Perjanjian Atlantik Utara (NATO) yang mengadakan pertemuan dalam Sidang Kemuncak NATO di Madrid berkata Rusia kini telah menimbulkan “ancaman langsung terbesar kepada keselamatan Barat”.

Sehubungan itu, para anggota sepakat untuk meningkatkan tekanan selaras kenyataan ketua NATO, Jens Stoltenberg menyebut Ukraine boleh mengharapkan sokongan "selagi masih ada” termasuk mengukuhkan pertahanan negara itu merangkumi rancangan memodenkan angkatan bersenjata Kiev.

Rusia "adalah ancaman paling ketara dan langsung kepada keselamatan, keamanan serta kestabilan di kawasan Euro-Atlantik", kata pakatan 30 ahli NATO dalam satu kenyataan.

Para pemimpin bertemu dalam sidang kemuncak itu untuk mempersetujui strategi terhadap Rusia yang masih meneruskan operasi tentera di Ukraine. Ia merangkumi usaha memperkuatkan pasukan NATO di Ukraine, selain sepakat untuk mengerahkan tentera tambahan dan bersiap-siaga di bahagian timur.

Presiden Amerika Syarikat (AS), Joe Biden turut mengumumkan penempatan baharu anggota, kapal dan pesawat tenteranya.

NATO turut menjemput negara Nordic; bukan sekutunya iaitu Sweden dan Finland untuk menyertai pakatan itu.

Menteri Luar Ukraine, Dmytro Kuleba menerusi Twitter, “mengalu-alukan pendirian jelas NATO terhadap Rusia, juga penyertaan Finland dan Sweden.”

Moscow menyifatkan NATO sedang berusaha mengawal Rusia dan tawaran keahlian kepada Finland dan Sweden hanya akan menyebabkan “ketidakstabilan” kepada dunia.

“Sidang Kemuncak NATO di Madrid mengesahkan bahawa dasar blok itu untuk mengawal Rusia secara agresif," kata Timbalan Menteri Luar Sergei Ryabkov, memetik laporan agensi berita Rusia.

“Kami menganggap perkembangan pakatan Atlantik Utara hanya menjadi faktor ketidakstabilan hal ehwal antarabangsa,” tambah Ryabkov.

Menurut pihak berkuasa Ukraine, 144 askarnya, 95 orang merupakan petugas pertahanan di kilang keluli Azovstal, bandar pelabuhan Mariupol sudah dibebaskan menerusi pertukaran tahanan dengan Moscow.

“Ini pertukaran terbesar sejak bermulanya pencerobohan besar-besaran Rusia,” kata pengarah perisikan utama kementerian pertahanan Ukraine menerusi Telegram.

Pemimpin pemisah pro-Rusia, Denis Pushilin juga menyatakan 144 askar dari Rusia dan Republik Rakyat Donetsk -- wilayah pemisahan yang diiktiraf Moscow -- telah "pulang ke rumah".

(Setiausaha Agung NATO, General Jens Stoltenberg (tengah), President AS Joe Biden (kiri) dalam Sidang Kemuncak NATO di Madrid pada 29 Jun 2022/AFP)

Presiden Ukraine, Volodymyr Zelensky memberitahu Presiden Indonesia, Joko Widodo bahawa beliau akan hadir pada Sidang Kemuncak Kumpulan 20 (G20) akan datang di Bali, namun bergantung kepada senarai kehadiran lain.

“Sudah tentu saya menerima jemputan itu. Penyertaan Ukraine bergantung kepada situasi keselamantan negara dan penyertaan pihak lain dalam sidang kemuncak itu,” kata Zelensky selepas pertemuan di Kiev, merujuk secara jelas kepada kehadiran Presiden Rusia, Vladimir Putin.

Jokowi ke Kiev sebelum meneruskan perjalanan ke Moscow untuk bertemu Putin.

Tahun ini, Indonesia menjadi Presiden G20, namun berdepan tekanan Barat khususnya AS untuk mengecualikan Putin daripada senarai kehadiran sidang kemuncak itu berikutan pencerobohan Moscow di Ukraine.

Turki menyatakan akan berusaha mendapatkan ektradisi 33 militan Kurdish dan suspek plot rampasan kuasa dari Sweden dan Finland bawah perjanjian untuk mendapatkan sokongan keahlian negara Nordic itu sebagai ahli NATO.

Ankara telah menyatakan persetujuan untuk menyokong keanggotaan Sweden dan Finland.

Presiden Recep Tayyip Erdogan telah menarik balik bantahan keahlian negara Nordic itu pada malam sebelum sidang kemuncak Madrid berlangsung.

Semasa rundingan itu, Erdogan berjaya mengikat 10 perkara menyaksikan kedua-dua negara berikrar untuk menyertai perjuangan Turki menentang militan Kurdish dan segera mengekstradisi suspek militan.

Susulan itu, Turki turut mengumumkan bahawa mereka akan menuntut ekstradisi 12 suspek dari Finland dan 21 orang dari Sweden.

-BAS, KERETA API MENGHUBUNGKAN CRIMEA, SELATAN UKRAINE-

Pihak berkua Crimea mengumumkan perkhidmatan bas dan kereta api antara bahagian semenanjung yang diimpikan Moscow dan bahagian yang diduduki Rusia di selatan Ukraine.

“Bermula 1 Julai, perkhidmatan bas dan kereta api antara Crimea dengan wilyah Kherson dan Zaporizhzhia akan dilancarkan semula selepas dihentikan sejak lapan tahun lalu,” kata Sergei Aksyonov, Ketua Crimea pro-Moscow.

Pencerobohan Rusia bertujuan untuk menamatkan pengasingan Crimea dengan menguasai sebahagian besar kawasan di tenggara Ukraine seterusnya mewujudkan hubungan darat antara Rusia dan bahagian semenanjung, yang dirampas Moscow pada 2014. –AFP


DOJ dakwa empat individu terlibat insiden 53 imigran maut

TEXAS, 30 Jun - Empat lelaki telah didakwa atas pelbagai kesalahan berkaitan insiden kematian 53 imigran dalam sebuah treler di Texas.Jabatan Kehakiman (DOJ) Amerika Syarikat memaklumkan, pemandu treler itu yang dikenali sebagai Homero Zamorano Jr didakwa atas tuduhan penyeludupan manusia sehingga mengakibatkan kematian.Tiga lagi yang didakwa adalah Christian Martinez, Juan Claudio D'Luna-Mendez dan Juan Francisco D'Luna-Bilbao.Dalam pada itu, Menteri Luar Guatemala, Mario Bucaro mengesahkan tujuh yang maut dalam insiden tersebut adalah rakyat negaranya.

"Buat masa ini kami telah mengenal pasti tujuh rakyat Guatemala antara yang maut dalam insiden tersebut. Kami telah mengenal pasti mangsa menerusi DNA dan dokumen yang dimiliki. "Dalam pada itu tiga lagi yang terlibat telah dirawat di hospital kerana mengalami kecederaan," katanya.Treler dengan nombor pendaftaran palsu itu membawa 67 imigran sebelum dijumpai pada Isnin.Menurut Ketua Bomba San Antonio Charles Hood, tiada tanda-tanda kehadiran air di dalam treler dan tiada unit penyaman udara yang berfungsi.Mereka yang masih hidup mengalami strok haba dan keletihan.-AFP


OPEC+ dijangka mengekalkan had pengeluaran minyak sebelum ini

VIENNA, 30 Jun- Pengeluar utama minyak di ketuai Arab Saudi dan Rusia dijangka mengekalkan keputusan meningkatkan pengeluaran minyak sebelum ini semasa mesyuarat berkaitan pada Khamis, meskipun ada desakan untuk terus meningkatkan pengeluaran.

Serangan Rusia ke atas Ukraine telah memburukkan lagi kebimbangan berhubung bekalan minyak, menyebabkan harga terus melonjak ke paras tertinggi tahun ini.

Setelah Kesatuan Eropah (EU) melarang import minyak Rusia susulah pencerobohan itu, Kartel OPEC+ telah bersetuju semasa mesyuarat terakhir pada awal Jun untuk meningkatkan pengeluaran berbanding daripada yang dijangka.

Namun harga minyak dilaporkan terus meningkat.

“Kita patut jangka ‘rubber stamp’ (pak turut),” kata Jeffrey Halley, seorang penganalisis Oanda. "Memandangkan OPEC+ ketika ini tidak dapat mencapai sasaran dan sudah lama, saya menjangkakan tiada kejutan penurunan harga."

13 ahli Pertubuhan Negara Pengeksport Petroleum yang dipengerusikan Arab Saudi dan 10 rakan kongsi mereka, diketuai Rusia telah mengurangkan pengeluaran secara drastik pada 2020 akibat pandemik COVID-19 atas sebab sekatan pergerakan yang telah menyebabkan permintaan menjunam.

Sejak Mei tahun lalu, OPEC+ telah berusaha meningkatkan pengeluaran secara berkala. Dalam tempoh beberapa bulan kebelakangan ini, Amerika Syarikat (AS) dan beberapa negara pengguna utama lain telah meningkatkan pengeluaran secara lebih meluas.

Namun beberapa negara anggota OPEC+ gagal memenuhi kuota pengeluaran, sementara Iran dan Venezuela dan kini Rusia – juga gagal memenuhi keperluan disebabkan sekatan.

Minggu ini Emiriah Arab Bersatu (UAE) menyatakan mereka telah menghampiri siling pengeluaran minyak menjelang kunjungan Presiden AS Joe Biden yang dijangka akan melobi untuk UAE meningkatkan pengeluaran.

Biden juga dijadual melawat Arab Saudi, pengeksport minyak terbesar dunia, sebagai sebahagian siri lawatannya bulan depan.

“Lawatan Presiden Biden ke Arab Saudi pada Julai lebih kepada ‘teater politik’ dan tidak akan memberi kesan besar kepada peningkatan bermakna melebihi rancangan OPEC+ meningkatkan pengeluaran bekalan minyak sebanyak 648,000 tong sehari pada Julai dan Ogos,” kata Edward Moya, seorang lagi penganalisis dari Oanda.

Isnin lalu, semasa sidang G7 negara-negara perindustrian di Jerman, Presiden Perancis Emmanuel Macron menerusi rakaman kamera memberitahu Biden mengenai butiran perbualan dengan pemimpin UAE, Sheikh Mohamed bin Zayed Al-Nahyan.

Menurut Macron, Sheikh Mohamed berkata UAE sudah berada pada kapasiti "maksimum" dan Arab Saudi juga berdepan masalah sama untuk meningkatkan pengeluaran.

Pemimpin G7 telah bersetuju untuk mengusahakan had harga minyak Rusia sebagai salah satu cara mengurangkan pendapatan Kremlin.

Tatkala harga terus melambung tinggi, OPEC yang ditubuhkan untuk "menstabilkan pasaran minyak", dilihat terperangkap dengan strategi sendiri.

"Ada sedikit peluang untuk OPEC melakukan apa sahaja untuk menstabilkan pasaran," kata Ipek Ozkardeskaya, Penganalisis Kanan Bank Swissquote.

Penganalisis telah memberi amaran bahawa hanya kemelesetan yang mungkin boleh menurunkan harga minyak dunia. -AFP


Krisis Rusia-Ukraine: Jokowi adakan pertemuan dengan Zelensky

KIEV, 30 Jun- Presiden Indonesia, Joko Widodo menawarkan untuk menjadi orang tengah dalam menyampaikan mesej harapan keamanan daripada Presiden Ukraine, Volodymr Zelenskiy kepada pemimpin Rusia, Vladimir Putin .Presiden Widodo, atau Jokowi bertemu Zelensky pada Rabu dengan harapan untuk menghidupkan semula rundingan damai antara Rusia dan Ukraine dan meneroka tindakan untuk membebaskan eksport bijirin ke pasaran global.Selepas menempuh perjalanan lebih 11 jam menggunakan kereta api berkelajuan tinggi, Jokowi tiba di Kiev, ibu negara Ukraine. Pertemuan itu jadi tumpuan kerana Jokowi, satu-satunya pemimpin dari rantau Asia yang bersemuka dengan Zelensky.Isu bekalan makanan seperti gandum dan baja, yang mana kedua-dua negara merupakan pembekal utama pasaran global menjadi tumpuan utama pertemuan kedua-dua pemimpin itu."Saya simpati dan takziah kepada yang terkesan. Dengan semua kekuatan rakyat dan kerajaan Indonesia, kami akan menyumbang kepada bantuan kemanusiaan termasuk perubatan dan komited untuk membina semula salah satu hospital di sekitar Kiev," katanya. Selepas Ukraine, Jokowi dijangka bertemu Putin di Moscow dan berkata beliau akan menggesa Presiden Rusia itu bersetuju melaksanakan gencatan senjata. -REUTERS

(Jokowi bertemu Zelensky untuk menghidupkan semula rundingan damai antara Rusia dan Ukraine dan meneroka tindakan membebaskan eksport bijirin ke pasaran global/ REUTERS)


AS beli 105 juta dos vaksin Pfizer untuk musim gugur

WASHINGTON, 30 Jun- Amerika Syarikat mengumumkan perjanjian dengan Pfizer BioNTech bagi perolehan 105 juta dos vaksin COVID-19 untuk kegunaan rakyat negara itu pada musim luruh ini.Kontrak bernilai AS$3.2 bilion itu termasuk vaksin untuk bayi, kanak-kanak kecil, remaja dan dewasa, dan mungkin termasuk vaksin khusus Omicron, yang disarankan oleh panel pakar kerajaan pada Selasa lepas.Penghantaran akan bermula pada akhir musim panas dan diteruskan ke suku keempat, kata Pfizer dan kontrak itu memberi AS pilihan untuk mendapatkan sehingga 300 juta dos."Pentadbiran Biden-Harris komited untuk melakukan segala yang kami mampu untuk terus menjadikan vaksin percuma dan tersedia secara meluas kepada rakyat Amerika - dan ini merupakan langkah pertama yang penting untuk menyediakan kami menghadapi musim luruh," kata Setiausaha Kesihatan dan Perkhidmatan Manusia, Xavier Becerra dalam kenyataan.

(Jurucakap White House sebelum ini berkata tanpa pembiayaan baharu, pada masa depan vaksin mungkin hanya diberikan secara percuma kepada mereka yang berisiko tinggi/AFP)

Pentadbiran Presiden Joe Biden telah meminta Kongres peruntukan sebanyak AS$23.5 bilion dalam pembiayaan COVID tambahan, tetapi rang undang-undang belum diluluskan.Akibatnya, kerajaan persekutuan "terpaksa memperuntukkan semula AS$10 bilion dalam pembiayaan sedia ada, menarik berbilion dolar daripada usaha tindak balas COVID-19," kata kenyataan itu.Jurucakap White House sebelum ini berkata tanpa pembiayaan baharu, pada masa depan vaksin mungkin hanya diberikan secara percuma kepada mereka yang berisiko tinggi. -AFP


Marcos Jr angkat sumpah presiden Filipina

MANILA, 30 Jun-  Ferdinand R. Marcos Jr. akan mengangkat sumpah jawatan sebagai Presiden Filipina ke-17 hari ini dalam upacara awam di Muzium Negara di sini.Ia akan disaksikan ratusan orang kenamaan tempatan dan asing serta wartawan.Marcos Jr, 64 tahun, yang meraih kemenangan besar dalam pilihan raya bulan lalu menggantikan Rodrigo Duterte.Beliau menjadikan usaha menangani inflasi, meningkatkan pertumbuhan ekonomi dan pengeluaran makanan sebagai keutamaannya.Ke arah itu Marcos Jr telah mengambil langkah yang jarang berlaku dengan melantik dirinya sebagai Setiausaha Pertanian untuk mengetuai baik pulih sektor yang dilanda masalah.Beliau juga berjanji untuk mempertahankan hak Filipina ke atas Laut China Selatan yang dituntut oleh China. -AFP

Ferdinand R. Marcos Jr., bercakap kepada penyokong semasa perhimpunan kempen di Laoag City, wilayah Ilocos norte/Fail AFP)


Rusia akan bertindak balas jika diancam NATO- Putin

(Presiden Rusia, Vladimir Putin ketika Sidang Kemuncak Caspian ke-6 di Ashgabat, Turkmenistan pada 29 Jun 2022/ AFP)

MOSCOW, 30 Jun- Presiden Vladimir Putin menegaskan Rusia akan bertindak balas jika Pertubuhan Perjanjian Atlantik Utara (NATO) mengerah tentera dan infrastruktur ke Finland dan Sweden selepas mereka menyertai pakatan yang diketuai Amerika Syarikat (AS).Bercakap kepada televisyen Rusia selepas perbincangan bersama pemimpin serantau di Turkmenistan, Putin mengakui hanya bermasalah dengan Ukraine, bukannya Sweden dan Finland, selain tidak menghalang kedua-dua negara itu menyertai NATO.Putin berkata, ketegangan antara Moscow bersama Helsinki dan Stockholm tidak dapat dielakkan susulan keanggotaan mereka dalam NATO, biarpun ketiga-tiga negara itu mengekalkan hubungan baik, sebelum ini.Tegasnya, ketegangan membabitkan ketiga-tiga negara itu tidak dapat dielakkan jika terdapat ancaman ke atas Rusia."Mereka perlu faham tiada ancaman sebelum ini. Namun, kita akan bertindak balas dan cipta ancaman sama ke atas wilayah yang memberi ancaman terhadap kita, jika kontinjen dan infrastruktur tentera ditempatkan di sana," katanya.

Maklum balas Putin itu dibuat sehari selepas Turki menarik balik kuasa vetonya ke atas tawaran Finland dan Sweden untuk menyertai NATO apabila ketiga-tiga negara bersetuju untuk melindungi keselamatan antara satu sama lain.Ia sekali gus membolehkan Helsinki dan Stockholm meneruskan permohonan mereka untuk menyertai NATO, menandakan peralihan terbesar bagi keselamatan Eropah dalam beberapa dekad.Putin berkata, objektif Moscow dikenali 'operasi ketenteraan khas' di Kyiv kekal dengan matlamatnya untuk membebaskan wilayah Donbas di timur Ukraine dan mewujudkan keadaan bagi memastikan keselamatan Rusia.Katanya, tentera Rusia sudah mara di Ukraine dan campur tangan tentera berjalan seperti dirancang, selain menjelaskan tidak perlu menetapkan tarikh akhir untuk menamatkan kempen. - REUTERS


WHO bimbang wabak cacar monyet merebak dalam kalangan kanak-kanak

GENEVA, 30 Jun- Pertubuhan Kesihatan Sedunia (WHO) bimbang wabak cacar monyet akan mula merebak dalam kalangan kanak-kanak.Ketua Pengarah WHO, Tedros Adhanom Ghebreyesus berkata usaha bersungguh-sungguh perlu dilakukan bagi mendapatkan data terperinci mengenai penyakit tersebut.Selain perkongsian mengenai keberkesanan vaksin virus berkenaan.

(Ketua Pengarah WHO, Tedros Adhanom Ghebreyesus/Fail AFP)

Beliau berkata, maklumat itu penting dalam usaha membasmi virus cacar monyet daripada terus merebak dalam kalangan individu berisiko tinggi.Ini termasuk kanak-kanak, golongan wanita rentan dan ibu mengandung."Saya bimbang tentang penularan yang berterusan ini terutama kepada kumpulan berisiko tinggi termasuk kanak-kanak dan wanita hamil," katanya kepada pemberita.Dalam pada itu, Pengarah Kecemasan WHO, Michael Ryan berkata negara yang mempunyai stok vaksin cacar terutama Amerika Syarikat telah menunjukkan kesedian untuk berkongsi vaksin tersebut.Bagaimanapun, sebahagian besar vaksin itu hanya dilesenkan untuk kegunaan virus cacar yang lebih teruk berbanding cacar monyet.Jelas beliau, pada masa ini bekalan vaksin adalah terhad, ia hanya dibekalkan kepada pekerjaan kesihatan yang lebih berisiko.Namun beberapa negara mula mempertimbangkan untuk menggunakan vaksin dalam kalangan individu berisiko tinggi dan mereka yang terdedah.-AFP


Rusuhan di penjara Colombia, 52 banduan maut 26 cedera

(Bangunan penjara di Tuluá, Colombia yang mengalami kejadian rusuhan/ AFP)

TULUÁ, 29 Jun- Sekurang-kurangnya 52 banduan maut manakala 26 cedera dalam kejadian rusuhan di sebuah penjara di barat daya Colombia. Pengarah penjara negara, Tito Castellanos berkata, Tragedi berlaku apabila banduan yang merusuh mencetuskan kebakaran. Ketua jabatan kesihatan daerah Valle del Cauca, Cristina Lesmes mengesahkan, pihaknya merawat 26 mangsa yang cedera. Terdahulu Castellanos memaklumkan seramai 49 orang maut manakala 30 lagi termasuk enam pegawai penjara cedera.

Penjara itu menempatkan lebih seribu 200 banduan. 180 banduan terjejas akibat kebakaran itu. Di luar penjara, berpuluh-puluh anggota keluarga berhimpun untuk mendapatklan maklumat mengenai waris masing-masing. -AFP


AS agih 56,000 dos vaksin cacar monyet

(Vaksin monkeypox diedarkan di kawasan penularan paling tinggi/ AFP)

WASHINGTON, 29 Jun- Pihak berkuasa kesihatan Amerika Syarikat telah mengagihkan 56,000 dos vaksin cacar monyet ke kawasan penularan yang tinggi, semalam.Ia sebagai sebahagian daripada peningkatan besar dalam strategi imunisasi negara.Sehingga kini, Pusat Kawalan dan Pencegahan Penyakit (CDC) hanya mengesyorkan vaksin cacar monyet kepada mereka yang disahkan terdedah.Pengarah CDC, Rochelle Walensky berkata, 4,700 kes telah dikesan di seluruh dunia semasa wabak bermula pada awal Mei, termasuk 306 di Amerika Syarikat.

Cacar monyet adalah penyakit virus endemik di negara Afrika Barat dan Tengah yang menyebabkan gejala seperti demam dan ruam. Pegawai di jabatan Kesihatan dan Perkhidmatan Manusia David Boucher berkata, setakat ini kerajaan persekutuan telah mengagihkan hampir 10,000 dos dan 300 kursus antivirus.Kerajaan akan mengeluarkan 240,000 dos tambahan dalam tempoh beberapa minggu dan menjangkakan 1.6 juta dos tersedia pada tahun ini. - AFP


Budak 8 tahun main pistol bapa, ragut nyawa bayi

(Seorang budak lelaki berusia lapan tahun sedang bermain dengan pistol bapanya di sebuah motel Florida apabila dia secara tidak sengaja menembak mati bayi perempuan teman wanita bapanya/ AFP)

WASHINGTON, 29 Jun- Seorang kanak-kanak lelaki berusia lapan tahun bertindak menembak mati seorang bayi dan mencederakan adik perempuannya ketika bermain dengan pistol milik bapanya di Florida.Menurut Syerif Daerah, Escambia Chip Simmons, bapa kanak-kanak itu Roderick Randall, 45, ditahan dan didakwa atas tuduhan cuai, dan didapati bersalah memiliki senjata api yang menyalahi undang-undang selain menyembunyikan bukti. Randall mempunyai rekod jenayah dan dilarang daripada memiliki senjata api.Tragedi tembakan itu berlaku di sebuah motel di mana suspek membawa anaknya bertemu dengan teman wanitanya yang turut membawa dua anak perempuannya berusia dua tahun dan setahun.

"Randall bertindak meninggalkan senjata api itu di dalam almari,"Anaknya mengetahui tempat pistol itu disimpan, lalu bertindak mengeluarkannya dan bermain dengan senjata itu ketika bapanya keluar dan teman wanita lelaki itu serta dua anaknya sedang tidur,"Anak Randall kemudian melepaskan tembakan ke arah kanak-kanak yang berusia setahun sehingga meragut nyawa, peluru kemudiannya mengenai kanak-kanak berusia dua tahun dan mengalami kecederaan," kata Escambia dalam sidang media.Berdasarkan laporan organisasi Everytown For Gun Safety, ratusan kanak-kanak di Amerika Syarikat mendapat akses senjata api berikutan kecuaian ibu bapa yang menyimpannya di dalam almari, laci dan beg galas.Malah menurut laman web Arkib Keganasan Senjata, senjata api menyebabkan kira-kira 40,000 kematian setahun di negara itu termasuklah tindakkan membunuh diri. - AFP


Datuk Bandar Kiev memohon lebih banyak senjata di sidang kemuncak NATO

MADRID 29 Jun - Datuk Bandar Keiv, Vitali Klitschko pada Selasa dalam sidang kemuncak perikatan di Madrid, menggesa NATO untuk "mempercepatkan" penghantaran senjata ke Ukraine bagi membantu menangkis serangan Rusia."Ukraine telah menunggu terlalu lama untuk negara Barat menyediakan senjata pertahanan yang mencukupi untuk membantu negara itu dalam perjuangannya menentang Rusia," kata datuk bandar Kyiv, Vitali Klitschko.

(Datuk Bandar Kyiv Vitali Klitschko/Foto fail)

"Kami menjangkakan ia akan mempercepatkan senjata ke Ukraine, dan terus menyokong Ukraine," katanya kepada pemberita apabila ditanya apa yang Ukraine boleh jangkakan daripada perhimpunan itu."Kami memerlukan sistem antiroket. Kami melihat bahawa setiap hari roket Rusia memusnahkan bandar kami, membunuh orang awam, memusnahkan infrastruktur," tambahnya.Klitschko, juara tinju 'heavyweight' dunia yang nama samarannya "Dr Ironfist", berkata "sokongan untuk Ukraine adalah kunci untuk mengembalikan keamanan di Eropah".Lebih 40 pemimpin dunia, termasuk Presiden AS Joe Biden, rakan sejawatannya dari Perancis Emmanuel Macron dan Perdana Menteri Britain Boris Johnson, berada di Madrid untuk pertemuan itu.Pencerobohan Rusia ke atas Ukraine akan mendominasi rundingan yang berakhir pada Khamis. -AFP


PM Perancis saran pakai pelitup muka apabila kes meningkat

PARIS, 29 Jun - Perdana Menteri Perancis, Elisabeth Borne menggesa orang ramai memakai topeng atau pelitup muka di tempat sesak, selepas pegawai kesihatan pada Selasa melaporkan peningkatan mendadak dalam kes COVID-19 sepanjang minggu lalu.Ujian positif melonjak sehingga 147,248 mengikut angka yang dikeluarkan pada Selasa, 54% lebih tinggi daripada minggu sebelumnya, dengan pakar merujuk kepada gelombang ketujuh virus di Eropah.Borne menyuarakan perkara itu selepas pertemuan dengan pegawai kanan kesihatan dan ketua pentadbiran wilayah Perancis.

(Perdana Menteri Perancis Elisabeth Borne/ Foto fail)

Walaupun tidak lagi wajib memakai pelitup muka semasa menggunakan pengangkutan awam, Borne berkata dia mengesyorkan menggunakannya di tempat sesak atau ruang tertutup disebabkan peningkatan kes.Beliau juga mengingatkan orang ramai untuk kerap mencuci tangan, selain  memastikan mereka mendapat maklumat terkini tentang vaksinasi mereka.Jelasnya, sesiapa sahaja yang berumur 60 tahun ke atas, mempunyai hak untuk mendapatkan vaksin penggalak.Angka baharu itu adalah yang tertinggi di Perancis sejak akhir April.Sehingga Selasa, seramai 15,496 pesakit COVID-19 dirawat di hospital, berbanding 14,333 seminggu sebelum itu. Daripada jumlah itu, 898 dirawat di unit rawatan rapi, berbanding 841 orang sebelum itu. Walaupun vaksin telah meningkatkan daya tahan orang ramai terhadap COVID-19, varian baharu semakin melepasi perlindungan yang diberikan oleh vaksin  atau telah dijangkiti sebelum ini.- AFP


Malaysia, Australia setuju tingkat hubungan dua hala -Saifuddin

(Saifuddin menerima kunjungan Menteri Luar Negeri Australia, Senator Penny Wong di Putrajaya)

PUTRAJAYA, 28 Jun- Malaysia dan Australia akan terus meningkatkan hubungan dua hala kedua negara terutama dalam bidang ekonomi digital dan keselamatan siber. Menurut Menteri Luar, Datuk Seri Saifuddin Abdullah, komitmen itu antara yang dipersetujui ketika menerima kunjungan Menteri Luar Negeri Australia, Senator Penny Wong di Putrajaya, hari ini.Mereka juga komited untuk terus mengukuhkan lagi hubungan erat kedua negara sebagai Rakan Kongsi Strategik Komprehensif (CSP) yang bertunjangkan kemakmuran ekonomi, teknologi dan masyarakat serta kerjasama pertahanan dan keselamatan serantau.Sementara itu, Senator Wong dalam ucapannya turut menyatakan kesediaan Australia untuk bekerjasama ke arah keamanan, kestabilan dan kemakmuran rantau ASEAN.Wong yang kini dalam rangka lawatan rasmi tiga hari ke Malaysia berkata pada Selasa bahawa masa depan Australia saling berkait rapat dengan masa depan ASEAN dan Asia Tenggara."Kita berkongsi masa depan yang sama kerana berada di rantau yang sama, dan itulah cara kita membina hubungan dan berdepan cabaran yang hadapi," katanya.“Kerajaan Australia kekal komited kepada Pemusatan ASEAN dan kami melihat ASEAN sebagai rantau yang stabil, aman dan makmur di mana kedaulatan dihormati,” katanya pada sidang media bersama Saifuddin Abdullah selepas mesyuarat dua hala di sini.

(Wong berkata, masa depan Australia saling berkait rapat dengan masa depan ASEAN dan Asia Tenggara)

Beliau berkata Australia juga bertuah dan berbesar hati menjadi Rakan Strategik Komprehensif ASEAN. Katanya, ketika lawatannya ke Jakarta bersama Perdana Menteri Anthony Albanese awal bulan ini, beliau berpeluang bertemu dengan setiausaha agung ASEAN dan wakil tetap yang lain untuk berbincang mengenai perkongsian yang lebih utuh.Australia dan ASEAN mewujudkan Perkongsian Strategik Komprehensif pada Oktober 2021.Tambah beliau, mereka berdua turut bertukar pendapat dalam isu serantau terutama melibatkan isu pakatan keselamatan strategik baharu Australia, United Kingdom dan Amerika Syarikat (AUKUS) selain melibatkan isu kemanusian di Myanmar. Mengenai pakatan kerjasama keselamatan baharu tiga negara - Australia, United Kingdom dan Amerika Syarikat - yang lebih dikenali dengan singkatan AUKUS, Menteri Luar itu berkata menerusi perjanjian itu kerajaan Australia berhasrat menggantikan kapal selam berkuasa diesel sedia ada kepada kapal selam berkuasa nuklear."Kami bercakap mengenai kapal selam yang menggunakan tenaga nuklear untuk kuasa tujahan dan bukan senjata nuklear," katanya bagi membetulkan tanggapan salah berhubung kapal selam dan pakatan itu.Mengulas lanjut, Wong berkata kerajaan baharunya juga meluangkan masa untuk mendengar dan menjelaskan kepada pelbagai pihak berhubung kebimbangan mengenai perkara itu.AUKUS, yang diumumkan pada September tahun lalu telah mencetuskan kebimbangan dalam kalangan negara-negara serantau kerana dikhuatiri boleh meningkatkan lagi ketegangan di rantau itu.Sementara itu, Wong yang dilahirkan di Malaysia sebelum berpindah ke Australia sejak muda menyifatkan lawatannya ke sini sebagai hari istimewa.Pertemuan itu merupakan antara pengisian utama sepanjang 3 hari lawatan kerja menteri luar Australia di negara ini.


Seorang bayi maut akibat COVID-19 di Singapura

SINGAPURA, 28 Jun- Seorang bayi berusia satu setengah tahun di Singapura, maut akibat COVID-19, semalam.Kementerian Kesihatan Singapura memaklumkan, ia merupakan kematian pertama membabitkan pesakit COVID-19, bawah 12 tahun.Kematian berpunca akibat Ence-phalitis dicetuskan COVID-19, Respiratory Syncy-tial Virus dan jangkitan Entero-virus.

Bayi berkenaan tidak mempunyai sejarah penyakit lain dan sihat sebelum dijangkiti COVID-19.Bayi itu dibawa ke Hospital Wanita dan Kanak-Kanak pada malam 21 Jun, selepas mengalami demam panas dan sawan berulang, serta tidak sedarkan diri.Sehari selepas itu, mangsa dimasukkan ke Unit Rawatan Rapi (ICU) dan disahkan menghidap Meningoencephalitis yang teruk. - AFP


Tiga terkorban, 50 cedera dalam kemalangan kereta api di AS

(Pandangan udara di kawasan kemalangan berlaku di Missouri, Amerika Syarikat/ AFP)

MISSOURI, 28 Jun- Tiga individu terkorban selepas kereta api dinaiki, melanggar sebuah trak sampah di Missouri, Amerika Syarikat.Kemalangan turut mencederakan 50 lagi penumpang. Insiden berlaku tengah hari semalam, di lintasan jalan raya yang tidak dikawal.Ia juga tidak dilengkapi lampu isyarat, siren peringatan dan penghadang automatik.

(Keadaan keselamatan yang tidak lengkap antara punca kemalangan berlaku/ AFP)

Kereta api membawa kira-kira 243 penumpang, dalam perjalanan dari Los Angeles ke Chicago.Kemalangan kereta api membabitkan syarikat pengendali yang sama iaitu Amtrak, pernah terjadi September tahun lalu.Insiden yang berlaku di Montana telah meragut tiga nyawa. - AFP


Lebih 40 pendatang maut dalam treler

SAN ANTONIO, 28 Jun– Sebanyak 46 orang pendatang ditemukan mati dalam sebuah treler semalam dan ia dilihat sebagai insiden penyeludupan manusia di sempadan Amerika Syarikat (AS)-Mexico.Jabatan Bomba San Antonio berkata, dalam insiden itu, 16 orang yang lain dibawa ke hospital kerana strok haba dan keletihan, termasuk kanak-kanak bawah umur.

(Pegawai penguatkuasa undang-undang di lokasi kejadian/REUTERS)

Menurut pihak berkuasa, tiga orang ditahan berhubung kejadian itu.Treler itu ditemui bersebelahan landasan kereta api di kawasan terpencil di pinggir selatan bandar tersebut.Sementara itu, Menteri Luar Mexico Marcelo Ebrard menerusi twitter berkata kejadian itu sebagai tragedi di Texas.Katanya Konsulat tempatan sedang dalam perjalanan ke lokasi kejadian. Bagaimanapun warganegara mangsa belum disahkan.Terdapat rekod bilangan migran di sempadan AS-Mexico dalam tempoh beberapa bulan kebelakangan ini, yang telah mencetuskan kritikan terhadap dasar Imigresen Presiden As, Joe Biden.-REUTERS


Junta Myanmar digesa letak Suu Kyi ke tahanan rumah- ASEAN

PHNOM PENH, 28 Jun- Junta Myanmar digesa meletakkan semula bekas Kaunselor Negara, Aung San Suu Kyi ke tahanan rumah.Duta Khas ASEAN, Prak Sokhon berkata, perkara itu perlu dipertimbangkan dengan mengambil kira faktor kesihatan dan usia Suu Kyi. Khamis lalu, pihak junta memindahkan penerima Anugerah Nobel berusia 77 tahun itu dari tahanan rumah ke kurungan bersendirian di perkarangan penjara.

(Aung San Suu Kyi yang digulingkan oleh junta tentera/AFP)

Tindakan tersebut menimbulkan kebimbangan dan kecaman daripada Pertubuhan Bangsa Bersatu serta kumpulan hak asasi manusia antarabangsa.Duta Khas ASEAN dan juga Menteri Luar Kemboja itu, menggesa Myanmar mengamalkan belas kasihan dan memudahkan kepulangan Daw Aung San Suu Kyi ke rumah tempat dia ditahan pada asalnya, dengan mengambil kira kesihatannya.“Kita semua berkongsi pandangan bahawa perdamaian nasional yang aman tidak boleh dijangka apabila satu pihak yang berkonflik dikeluarkan daripada persamaan penyelesaian,” tambahnya dalam satu kenyataan.Prak Sokhonn, akan mengadakan lawatan kedua ke Myanmar mulai Rabu ini sebagai sebahagian daripada komitmen keamanan junta tentera dengan negara anggota ASEAN yang lain.Kali terakhir Prak Sokhonn ke negara Asia Tenggara itu pada Mac lalu, bertemu dengan ketua junta Min Aung Hlaing dalam usaha untuk memulakan dialog terhenti antara tentera dan penentangnya.Lebih 2,000 orang telah terbunuh dalam tindakan keras tentera sejak rampasan kuasa, menurut kumpulan pemantau tempatan.- AFP


Serangan Rusia di bandar Lysychansk ragut lapan nyawa orang awam

KREMENCHUK, 28 Jun- Serangan terbaharu Rusia terhadap bandar Lysychansk di timur Ukraine meragut sekurang-kurangnya lapan nyawa orang awam. Gabenor wilayah Lugansk, Sergiy Gaiday berkata, ia berlaku ketika penduduk keluar untuk mendapatkan bekalan air. Terdahulu, serangan peluru berpandu Rusia ke atas sebuah pusat beli-belah di bandar Kremenchuk meragut sekurang-kurangnya 10 nyawa dan mencederakan 40 yang lain.

(Anggota keselamatan memeriksa runtuhan sebuah pusat beli belah yang dibedil tentera Rusia / Foto AFP)

Serangan di Kharkiv pula meragut empat nyawa dan mencederakan 19 yang lain termasuk empat kanak-kanak. Pegawai Ukraine menuduh Moscow sengaja menyasarkan orang awam.Sementara itu, Perdana Menteri Britain, Boris Johnson menyifatkan tindakan Rusia itu sebagai biadap dan kejam. Ia tidak akan mengubah pendirian Britain dan negara G7 lain untuk terus meningkatkan sokongan ke atas Ukraine. -AFP


Letupan gas di Jordan ragut 10 nyawa

AQABA, 28 Jun- Letupan gas di pelabuhan Aqaba, Jordan meragut sekurang-kurangnya 10 nyawa dan mencederakan lebih 250 yang lain. Menurut pihak berkuasa, insiden berlaku apabila sebuah tangki jatuh dari kren dan melepaskan gas kuning beracun. Rakaman Televisyen Al-Mamlaka menunjukkan, silinder besar yang dikatakan membawa kira-kira 30 tan gas, terjatuh dari kren pada kapal yang berlabuh, menyebabkan pelepasan gas.Kekuatan letupan menyebabkan sebuah trak yang bergerak tergelincir.

(Rakaman kamera litar tertutup yang disiarkan Stesyen TV Al-Mamlaka menunjukkan letupan gas berwarna kuning berlaku di pelabuhan Aqaba / Foto AFP)

Letupan itu membuatkan pekerja pelabuhan bertempiaran lari menyelamatkan diri. Jurucakap kerajaan, Faisal al-Shaboul mengesahkan, angka kematian meningkat kepada 10 orang. Jurucakap pertahanan awam Amer al-Sartawy pula melaporkan, 251 orang cedera.Penduduk berhampiran dinasihat tidak keluar rumah.Perdana Menteri Bishr Khasawneh dan Menteri Dalam Negeri Mazen al-Faraya dilapor bergegas ke lokasi kejadian sebaik dimaklumkan mengenai insiden tersebut.Timbalan ketua Lembaga Pelabuhan Wilayah Aqaba, Haj Hassan, memberitahu Al-Mamlaka, tali yang mengikat silinder terputus sebelum silinder itu terjatuh dan mengeluarkan gas beracun.- AFP


Mahkamah Mesir mulakan perbicaraan kes pembunuhan Nayera Ashraf

(Nayera Ashraf dibunuh minggu lalu kerana menolak lamaran Mohamed Adel/ AFP)

AL MANSURAH, 27 Jun- Sebuah mahkamah Mesir pada Ahad memulakan perbicaraan seorang lelaki yang didakwa membunuh seorang pelajar universiti selepas wanita itu menolak lamaran tertuduh.Nayera Ashraf maut selepas ditikam Mohamed Adel dalam satu kejadian di luar sebuah universiti, minggu lalu.Video kes itu yang tular kemudiannya mencetuskan kemarahan orang awam.Di Mahkamah Jenayah Mansoura, Mohamed Adel didakwa melakukan pembunuhan secara terancang selepas mengaku sengaja membunuh mangsa.

(Hakim Bahaeldin Al Merri (tengah) bercakap ketika sesi perbicaraan pertama Mohamed Adel di mahkamah Mansoura/ AFP)

Menurut pendakwa raya, tertuduh menikam mangsa beberapa kali.Nayera menurut saksi sebelum ini pernah melaporkan ancaman ditimbulkan tertuduh kepada pihak berkuasa.Kes bunuh di Mesir memperuntukkan hukuman mati terhadap tertuduh.Mesir melaksanakan hukuman mati ketiga tertinggi di dunia pada 2021, menurut Amnesty International.Perbicaraan kes seterusnya ditetapkan pada hari Selasa. -AFP


Tindakan drastik perlu untuk selamatkan lautan - PBB

LISBON, 27 Jun - Dunia kini berdepan "kecemasan lautan" yang mengancam alam sekitar dan manusia.Setiausaha Agung Pertubuhan Bangsa Bersatu (PBB), Antonio Guterres berkata perubahan iklim telah mengganggu rantaian makanan dan mewujudkan zon mati yang luas.Katanya, manusia juga membuang berjuta-juta tan pencemaran plastik ke dalam laut setiap tahun.Beliau merayu kerajaan dan syarikat untuk bergabung tenaga bagi menyelamatkan lautan dunia yang semakin mati.

"Lebih banyak dana diperlukan bagi membantu mewujudkan model ekonomi yang mampan untuk mengurusnya."Satu model perniagaan simbiotik diperlukan bagi membantu lautan menghasilkan lebih banyak makanan dan menjana lebih banyak tenaga boleh diperbaharui," kata Antonio dalam persidangan lautan PBB. Katanya, lautan merangkumi lebih kurang 70 peratus muka bumi, menjana 50 peratus oksigen dan menyerap 25 peratus daripada semua pelepasan karbon dioksida.Namun perubahan iklim telah meningkatkan suhu lautan ke tahap tertinggi dan menyebabknanyy lebih berasid.Lebih lapan juta tan bahan buangan plastik pula memasuki lautan setiap tahun.Tanpa tindakan drastik, plastik boleh melebihi semua ikan di lautan menjelang 2050.-AFP


Terumbu karang rosak, aktiviti renang  dan selam skuba dilarang

HANOI, 27 Jun - Vietnam melarang aktiviti renang dan selam skuba di pusat pelancongan popular dalam usaha untuk memulihkan terumbu karangnya yang rosak.Negara yang mempunyai lebih daripada 3,200 kilometer pantai dengan air yang jernih, kehidupan laut yang meriah dan pantai berpasir menjadi tarikan besar pelancong.Terumbu karang di seluruh Asia Tenggara telah terjejs teruk akibat kenaikan suhu global dengan saintis memberi amaran kemerosotannya boleh membawa kesan buruk terhadap alam sekitar dan ekonomi.

Visual di kawasan kepulauan Hon Mun yang terletak kira-kira 14 kilometer dari bandar Nha Trang dan popular di kalangan penyelam menampakkan terumbu karangnya luntur dan rosak."Pihak berkuasa pengurusan teluk Nha Trang memutuskan untuk menghentikan aktiviti berenang dan selam skuba di kawasan sekitar pulau Hon Mun," kata pegawai dalam satu kenyataan.Larangan itu adalah untuk menilai keadaan kawasan sensitif supaya pelan yang sesuai untuk menggubal kawasan pemuliharaan laut dapat dibuat.Berkuat kuasa Isnin, larangan itu akan berlarutan sehingga diberitahu kelak.-AFP


SKYCovione terima kelulusan farmaseutikal Korea Selatan

(Seorang wanita sedang menjalani ujian swab di pusat kesihatan/ AFP)

SEOUL, 27 Jun- Calon bagi vaksin COVID-19 pertama Korea Selatan, yang dibangunkan SK Bioscience Co. telah pun menerima kelulusan daripada kumpulan penasihat pakar farmaseutikal.Ini menjadikannya semakin hampir untuk dipasarkan secara komersial.Kementerian Keselamatan Makanan dan Ubat-ubatan memaklumkan, GBP510 dilaporkan sudah diluluskan dari aspek keselamatan dan tahap keberkesanan.

(Pusat vaksin SK Bioscience di Andong. Sumber: SK Bioscience)

Juga dikenali sebagai SKYCovione, ia vaksin tempatan yang berjaya melalui tiga fasa ujian klinikal.Ia dibangunkan bersama Institut Penyelidikan Reka Bentuk Antigen Universiti Washington.Kerajaan telah memeterai perjanjian untuk membeli 10 juta dos vaksin SK Bioscience. -AFP


Pihak berkuasa Myanmar bakar dadah bernilai lebih setengah bilion dolar sempena Hari Dadah Sedunia

YANGON, 27 Jun- Bersempena Hari Dadah Sedunia, pihak berkuasa Myanmar membakar dadah bernilai lebih setengah bilion dolar Amerika yang dirampas.Ia sebagai sebahagian daripada usaha membasmi bahan terlarang itu.Bulan lalu, Pejabat Dadah dan Jenayah, Pertubuhan Bangsa-Bangsa Bersatu (PBB) berkata pihak berkuasa merampas hampir 172 tan metafetamin, kira-kira tujuh kali ganda lebih banyak berbanding sedekad lalu.Segitiga Emas di Asia Tenggara telah lama lama terkenal sebagai pusat pengedaran dadah.

(Kepulan asap dadah haram hasil rampasan yang dibakar sebagai tanda Hari Dadah Sedunia PBB di Yangon/ AFP)

Sempadan Myanmar, Laos dan Thailand yang senang direntasi serta kurangnya penguatkuasaan pihak polis membenarkan bahan haram itu memasuki negara.Negeri Shan di utara Myanmar kekal sebagai sumber utama metafetamin.Lebih banyak dadah berjaya diseludup ke Laos, kemudiannya masuk ke Thailand dan seterusnya Malaysia.Dadah tersebut kemudiannya diseludup ke negara-negara di seluruh Asia Pasifik. -AFP


20 remaja maut di sebuah kelab malam di Afrika Selatan

AFRIKA SELATAN, 27 Jun- Sekurang-kurangnya 20 remaja maut pada hujung minggu di sebuah kelab malam di bandar East london di Afrika Selatan.Pegawai tertinggi kerajaan wilayah itu bergegas ke kawasan kejadian dan masih tidak menemui sebarang punca yang menyebabkan kematian.Kenderaan mayat juga dilihat beratur di jalan raya bagi membawa mayat berkenaan ke hospital bagi bedah sisasat.Ketua jabatan keselamatan kerajaan wilayah, Weziwe Tiakan-Gxothiwe berkata, jumlah kematian meningkat kepada 20 orang, dengan tiga daripadanya meninggal di hospital.Manakala dua lagi masih dalam keadaan kritikal.

(Pihak polis dilihat berada di bandar selatan, Afrika Selatan selepas 20 remaja maut di dalam sebuah pub./ AFP)

Kelab malam itu dikelilingi oleh rumah-rumah di kawasan yang dipanggil Scenery Park.Pegawai keselamatan kerajaan, Unathi Binqose berkata, pihaknya menemui botol kosong alkohol, rambut palsu dan juga selempang dengan tulisan 'Selamat Hari Lahir' berwarna ungu pastel ditemui berselerak di jalanan.Jurucakap polis, Themboinkosi Kinana menyatakan polis sedang menyiasat kejadian itu.Katanya, mangsa yang terlibat berumur antara 18 hingga 20 tahun dan mungkin juga terdapat remaja 15 tahun.Tiada kesan kecederaan dilihat pada mangsa dan kelab itu menerima pelanggan melebihi kebiasaan.Ibu bapa yang berkumpul di kawasan kelab malan itu dilihat ditenangkan oleh pegawai polis. -AFP


Jepun beku aset 70 individu, entiti Rusia

TOKYO, 27 Jun- Jepun akan menambah senarai sekatannya terhadap Rusia dengan membekukan aset 70 lagi individu dan entiti, di samping melarang eksport kepada 90 struktur yang berkaitan industri pertahanan.Agensi penyiar NHK yang memetik kenyataan Perdana Menteri, Fumio Kishida pada sidang kemuncak G-7 di Jerman itu turut melaporkan, Tokyo juga akan menyokong larangan import emas Moscow dan seterusnya menghentikan penyediaan perkhidmatan audit.

Pada awal bulan ini, Jepun memutuskan untuk mengharamkan eksport trak, trak pembuangan dan jentolak ke Rusia.Sekatan terbaharu berkenaan merupakan sebahagian daripada pelbagai sekatan yang telah diperkenalkan oleh kerajaan Jepun terhadap Rusia.Secara keseluruhan, Jepun menyasarkan lebih 500 individu Rusia, 11 bank dan lebih 200 syarikat negara itu dikenakan sekatan.Ia susulan pencerobohannya ke atas Ukraine sejak 24 Februari lalu.-BERNAMA


Gelombang ke-4 penularan COVID-19 berlaku di Peru

LIMA, 27 Jun- Kerajaan Peru mengisytiharkan gelombang ke-4 penularan COVID-19 telah mula melanda negara yang merekodkan kadar kematian tertinggi di dunia.

“Ketika ini, kami dalam gelombang ke-4 penularan COVID-19 setelah merekodkan peningkatan kes positif COVID-19… di wilayah berbeza di seluruh negara seperti Junin, Arequipa, Cusco dan kawasan ibu negara,” kata Menteri Kesihatan, Jorge Lopez kepada penyiar tempatan, radio RPP.

Menurut data rasmi, jangkitan meningkat daripada 1,800 kes setiap minggu pada awal bulan kepada lebih 11,000 kes pada minggu lepas.

Namun setakat ini, peningkatan kes tidak memberi kesan ketara kepada kes yang memerlukan rawatan di hospital termasuk kes kematian.

Setakat ini, sekurang-kurangnya 65% populasi yang layak divaksinasi telah menerima dos ke-3 vaksin COVID-19 dengan lebih 80% menerima sekurang-kuragnya dua dos vaksin.

Penduduk yang melebihi umur 40 tahun ke atas kini layak menerima vaksin dos ke-4.

Gelombang ke-3 pandemik COVID-19 di Peru berlaku antara hujung 2021 dan akhir Februari 2022 dengan kemuncak menyaksikan hampir 50,000 kes jangkitan sehari pada minggu ke-3, bulan Januari.

Ketika ini, 833 kes positif COVID-19 dirawat di hospital, berkurangan dari 15,547 kes yang direkodkan pada Mac 2021.

Menurut data Universiti Johns Hopkins, pandemik COVID-19 di Peru telah menyebabkan lebih 213,000 kematian daripada jumlah penduduk seramai 33 juta orang. -AFP


NASA kembali lancar roket dari Australia, selepas 27 tahun

(Agensi angkasa lepas Amerika Syarikat itu sebelum ini pernah melancarkan roket dari Australia pada 1995/REUTERS)

CANBERRA, 27 Jun- Sebuah roket milik Agensi Aeronautik dan Angkasa Lepas (NASA) dilancarkan dari Australia buat pertama kali sejak tempoh 27 tahun, lapor Xinhua.Roket suborbital itu dilancarkan dari Pusat Angkasa Arnhem di Wilayah Utara (NT) awal pagi Isnin selepas pelancarannya ditangguh akibat hujan dan angin kencang, menurut The Australian Broadcasting Corporation.Agensi angkasa lepas Amerika Syarikat itu sebelum ini pernah melancarkan roket dari Australia pada 1995 dan ia merupakan pelancaran pertama dari landasan pelancar komersial di negara asing.Roket itu mengembara kira-kira 300 kilometer ke angkasa untuk menjalankan kajian astrofizik di Hemisfera Selatan, menurut NASA.

(Imej dikeluarkan pihak NASA menunjukkan sebuah roket berlepas dari Pusat Angkasa Arnhem di NT Australia awal pagi ini)

Ketua Menteri NT Natasha Fyles menyifatkan acara itu sebagai "saat yang amat membanggakan" bagi Australia.Pusat Angkasa Arnhem yang dimiliki dan dikendalikan Equatorial Launch Australia (ELA), menyasarkan untuk menganjurkan 50 pelancaran setahun menjelang 2024.Pelancaran roket seterusnya dijadualkan pada 4 Julai. -BERNAMA


Perintah berkurung COVID-19 tingkat penggunaan ganja

(Kebenaran penggunaan kanabis dan perintah berkurung COVID-19 menyebabkan berlaku peningkatan penggunaan bahan itu secara tetap di beberapa kawasan, termasuk negeri di AS yang membenarkannya/REUTERS)

VIENNA, 27 Jun- Kebenaran penggunaan ganja dan perintah berkurung COVID-19 menyebabkan berlaku peningkatan penggunaan bahan itu secara tetap di beberapa kawasan, termasuk negeri di Amerika Syarikat (AS) yang membenarkan pemgambilannya.Keadaan itu sekali gus meningkatkan risiko kemurungan dan bunuh diri, menurut laporan Pertubuhan Bangsa-Bangsa Bersatu (PBB).Ganja menjadi dadah paling meluas digunakan di seluruh dunia sejak sekian lama dan penggunaannya semakin meningkat, manakala bahan itu dalam pasaran semakin 'kuat' dari segi kandungan tetrahidrokanabinol (THC), kata Pejabat Dadah dan Jenayah PBB (UNODC) menerusi Laporan Dadah Dunia yang diterbitkan setiap tahun.Beberapa negeri di AS membenarkan penggunaan ganja bukan perubatan, bermula di Washington dan Colorado pada 2012.Uruguay membenarkannya pada 2013, manakala Kanada pada 2018."Kebenaran penggunaan ganja mempercepatkan peningkatan trend penggunaan harian dadah itu yang dilaporkan," kata laporan UNODC yang berpusat di Vienna.Jelasnya, walaupun jumlah remaja yang menggunakan ganja tidak banyak berubah, terdapat peningkatan ketara bagi kekerapan penggunaan produk ganja yang amat kuat dalam kalangan remaja."Jumlah individu mengalami gangguan psikiatrik dan bunuh diri yang berkait dengan penggunaan ganja secara tetap turut meningkat," katanya.

(Seorang wanita dengan daun ganja yang dilukis di mukanya mengambil bahagian dalam perarakan untuk ganja, memihak kepada penyahkriminalisasian ganja, di Sao Paulo, Brazil 11 Jun 2022/REUTERS)

Menurut laporan itu, kira-kira 284 juta individu atau 5.6 peratus daripada populasi dunia menggunakan dadah seperti heroin, kokain, amphetamine atau ekstasi sepanjang 2020 dengan 209 juta daripadanya menggunakan ganja."Tempoh perintah berkurung ketika pandemik COVID-19 mendorong peningkatan penggunaan ganja pada 2020," katanya.Laporan sama memaklumkan, pengeluaran kokain mencatat rekod tertinggi pada 2020 dan pengedaran menerusi laut meningkat dengan data penangkapan tahun lalu menunjukkan pengembangan di luar dua pasaran utama, iaitu Amerika Utara dan Eropah memasuki Afrika dan Asia.Opioid pula kekal sebagai dadah paling berbahaya dengan fentanyl menyebabkan peningkatan kematian akibat terlebih dos di AS ke tahap tertinggi dengan anggaran kes pada 2021 sebanyak 107,622. - REUTERS

Berita berkaitanPerang Ukraine lonjak pengeluaran dadah - PBB


Macau mula ujian COVID-19 pusingan ketiga susulan peningkatan jangkitan

(Dua pusingan ujian Covid telah dijalankan di Macau pada minggu lalu/REUTERS)

HONG KONG, 27 Jun- Macau melancarkan pusingan ketiga ujian mandatori COVID-19 kepada lebih 600,000 penduduknya dalam usaha mengekang peningkatan jangkitan itu di hab perjudian terbesar dunia berkenaan.Pihak berkuasa Macau menutup beberapa bangunan dengan menempatkan lebih 5,000 orang untuk menjalani kuarantin dalam tempoh beberapa hari lalu, kata kerajaan bandar itu.Pihak berkuasa kesihatan berkata, sejumlah 38 kes baharu COVID-19 direkodkan semalam, menjadikan jumlah keseluruhan jangkitan kepada 299 dalam wabak terkini.Dua pusingan ujian COVID-19 dijalankan di Macau pada minggu lalu dengan pusingan terbaru dijangka akan tamat esok.Pihak berkuasa meminta orang ramai supaya kekal tinggal di rumah selama mungkin dengan kebanyakan bandar ditutup, termasuk bar, salun rambut dan taman rekreasi awam.Hanya pembelian bawa pulang dibenarkan di kedai makan.

Kasino, walaupun kebanyakannya lengang dibenarkan untuk terus beroperasi, kata pihak kerajaan sebagai langkah untuk melindungi pekerja tempatan.Langkah ketat berkenaan dibuat selepas wilayah pentadbiran khas China, sebahagian besarnya bebas COVID-19 sejak penularan wabak pada Oktober 2021.\

(Orang ramai beratur untuk ujian COVID-19 di Macau, China, 20 Jun 2022/REUTERS)

Macau mematuhi dasar sifar COVID-19 China yang bertujuan untuk membasmi semua wabak dalam apa jua kos, bertentangan dengan trend global yang cuba hidup bersama wabak itu.Kes di Macau masih jauh di bawah jangkitan harian di tempat lain, termasuk negara jiran Hong Kong di mana kes melonjak kepada hampir 2,000 sehari pada bulan ini.Wabak di Hong Kong pada tahun ini menyaksikan lebih sejuta jangkitan disahkan dengan lebih 9,000 kematian direkodkan. -REUTERS

Berita berkaitanUjian COVID-19 besar-besaran: Macau tutup kebanyakan perniagaan, kasino dibuka


Empat maut, 30 cedera parah apabila gelanggang laga lembu runtuh di Colombia

COLOMBIA, 27 Jun - Sekurang-kurangnya empat orang terbunuh dan 30 lagi cedera parah semalam, apabila 'Grandstand' di gelanggang lembu di Colombia runtuh semasa acara popular di sana, di mana orang ramai berdepan dengan lembu jantan kecil, kata pegawai."Terdapat empat orang mati pada masa ini, dua wanita, seorang lelaki dan seorang kanak-kanak," kata Gabenor Jabatan Tolima, Jose Ricardo Orozco, kepada radio tempatan selepas kejadian di pusat bandar El Espinal.Satu bahagian di tempat menonton acara tersebut yang dipenuhi penonton runtuh, menghempaskan berpuluh-puluh orang ke tanah, menurut imej yang disiarkan di media sosial.

(Pandangan dari udara bagi grandstand yang runtuh dalam gelanggang lembu di Perbandaran El Espinal di Colombia/AFP)

Satu lagi video yang diambil oleh seseorang di tempat kejadian menunjukkan orang ramai cuba melarikan diri dari tempat perhentian sementara seekor lembu jantan terus berkeliaran di arena."Terdapat kira-kira 30 orang cedera parah, itu laporan awal," kata Orozco sambil menyatakan bahawa kakitangan kecemasan masih memindahkan mangsa yang cedera ke hospital untuk rawatan.Pegawai pertahanan awam tempatan Luis Fernando Velez berkata mereka tidak tahu berapa ramai orang yang masih tertimbus di dalam itu, tetapi menyatakan bahawa bahagian tempat berdiri penuh apabila ia runtuh.Acara itu adalah sebahagian daripada perayaan sekitar Festival San Pedro, yang paling popular di rantau ini.“Kami akan meminta penyiasatan fakta tentang apa yang berlaku,” kata Presiden Colombia yang akan keluar, Ivan Duque di Twitter, menyatakan solidaritinya dengan keluarga mereka yang terbunuh dan cedera.Orozco berkata kerajaan jabatan akan bergerak untuk mengharamkan apa yang dipanggil "corralejas" di mana penduduk tempatan mencuba nasib di gelanggang, mengatakan mereka berbahaya dan menggalakkan penderaan haiwan.Pada hari Sabtu, beberapa orang cedera dalam kemalangan di corralejas di El Espinal, yang menempatkan kira-kira 78,000 orang, dan terletak kira-kira 150 kilometer (93 batu) dari ibu negara Bogota.Seorang lagi maut awal bulan ini selepas ditanduk lembu jantan semasa corraleja di bandar Repelon.Presiden Dipilih Gustavo Petro, yang akan memegang jawatan pada 7 Ogos, menyertai Orozco dalam menyeru agar pertandingan lembu amatur diharamkan.Ketika beliau berkhidmat sebagai Datuk Bandar Bogota, Petro yang menghentikan pertandingan lembu di gelanggang lembu terkenal di bandar itu, La Santamaria.Walaupun penderaan haiwan adalah jenayah di Colombia, pertarungan lembu dan pergaduhan ayam dilindungi kerana sejarah budaya di belakangnya. - AFP


Kematian 20 individu di kelab malam cetus tanda tanya

EAST LONDON, 27 Jun- Sekurang-kurangnya 20 orang ditemukan mati di sebuah kelab malam di bandar East London, Afrika Selatan semalam.Apa yang menghairankan, kesemua mangsa ditemukan tanpa kesan kecederaan jelas.Jurucakap polis, Tembinkosi Kinana berkata laporan dibuat oleh orang awam berhubung kejadian yang berlaku di Scenery Park, kira-kira 3.1 kilometer dari pusat bandar.Pihak polis kini masih menyiasat punca kematian.Mangsa yang terlibat dianggarkan berusia antara 13 dan 20 tahun.Siaran televisyen tempatan menunjukkan pasukan polis cuba mengawal orang ramai yang mula memenuhi lokasi kejadian.Sementara itu, menurut jurucakap pihak berkuasa tempatan, Unathi Binqose, insiden itu tidak berkaitan dengan rempuhan.Terdahulu, media tempatan melaporkan, kesemua mayat ditemukan di atas meja, kerusi dan lantai.Sampel dari badan mangsa bakal dihantar ke makmal Toksikogi di Cape Town untuk dianalisis.-AFP


Sri Lanka cuba dapatkan harga minyak murah dari Qatar dan Rusia

COLOMBO, 27 Jun- Sri Lanka bakal menghantar menterinya ke Rusia dan Qatar untuk cuba mendapatkan harga minyak murah susulan kekurangan wang.Pengumuman itu dibuat sehari selepas negara tersebut kehabisan bahan api pada Sabtu.Berikutan krisis berkenaan, Sri Lanka melanjutkan dua minggu lagi penutupan institusi negeri yang tidak penting bagi menjimatkan bahan api.Ia termasuk mengekalkan sejumlah kecil kakitangan yang menyediakan perkhidmatan.Menurut Kementerian Tenaganya, dua wakil akan dihantar ke Rusia hari ini untuk berbincang bagi mendapatkan lebih banyak bekalan minyak.Langkah itu selepas Sri Lanka membeli 90,000 tan minyak mentah Siberia bulan lalu.Sri Lanka pada Sabtu mengumumkan negara itu sudah kehabisan petrol dan diesel, ekoran beberapa jadual penghantaran ditangguhkan bagi satu tempoh yang tidak pasti.-AFP


Pelombong temui fosil hampir lengkap anak gajah purba di Kanada

OTTAWA, 26 Jun - Kumpulan pelombong di lombong emas Klondike di utara Kanada dikejutkan dengan penemuan fosil hampir lengkap seekor anak gajah purba ketika melakukan kerja-kerja penggalian.Pakar paleontologi, Grant Zazula berkata fosil yang dinamakan 'Nun cho ga' atau bermaksud anak haiwan besar itu kelihatan hampir sempurna apabila kulit dan bulunya masih terpelihara dengan baik."Saya tidak sabar untuk mengetahui lebih lanjut mengenai fosil ini," katanya.

Fosil itu ditemukan ketika kerja-kerja penggalian lombong dilakukan di kawasan tanah beku di selatan bandar Dawson di wilayah Yukon yang bersempadan dengan Alaska.

Anak gajah purba atau mammoth itu dipercayai betina dan mati semasa zaman ais, lebih 30,000 tahun lalu.Penemuan itu secara tidak langsung menjadi fosil pertama yang hampir lengkap dan masih terpelihara ditemukan di Amerika Utara.Sebahagian fosil gajah purba yang dinamakan Effie ditemukan pada 1948 di lombong emas di Alaska.-AFP


Satu maut, satu hilang dalam kebakaran feri di Filipina

MANILA, 26 Jun- Sekurang-kurangnya seorang maut selepas sebuah feri penumpang terbakar dan menyaksikan berpuluh-puluh yang lain terpaksa terjun ke laut.Menurut Pengawal Pantai Filipina (PCG), pasukan penyelamat berjaya menyelamatkan 163 penumpang dan anak kapal dari perairan di pulau tengah Bohol. PCG sedang mencari seorang penumpang yang masih hilang. Insiden berlaku ketika feri 'Mama Mary Chloe', yang mempunyai kapasiti 236 orang itu, membawa 157 penumpang, termasuk 15 kanak-kanak dan lapan anak kapal, dari Ubay di Bohol ke Bato di pulau berhampiran Leyte.

Mayat seorang penumpang sudah ditemui dan sebuah kapal pasukan pengawal pantai turut dikerahkan untuk membantu operasi mencari dan menyelamat, tambah pihak berkuasa. "Operasi menyelamat anak kapal dan penumpang itu dijalankan dengan pantas kerana mendapat bantuan daripada bot-bot yang berada di perairan berkenaan semasa insiden tersebut terjadi", kata pengawal pantai. Kira-kira 100 orang dibawa ke sebuah pelabuhan di Leyte, dimana para kakitangan kecemasan memeriksa penumpang yang terselamat, menurut video pasukan pengawal pantai. Filipina, sebuah kepulauan yang mempunyai lebih 7,000 pulau dibelenggu oleh masalah pengangkutan laut, bot yang tidak dikawal selia dengan baik dan terdedah kepada kesesakan dan kemalangan.Pada Mei lalu, tujuh orang terbunuh dalam insiden kebakaran sebuah feri yang membawa 134 penumpang dan anak kapal dari pulau Luzon.-AFP


Amaran penularan wabak taun mangsa gempa bumi di Afghanistan

KABUL, 26 Jun - Ribuan penduduk yang terjejas akibat gempa bumi kuat yang menggegarkan timur Afghanistan memerlukan air bersih dan makanan.Perkara itu dimaklumkan jurucakap Kementerian Kesihatan Afghanistan, Sharafat Zaman menerusi kenyataan yang dikeluarkan beberapa hari selepas Pejabat Pertubuhan Bangsa Bersatu (PBB) bagi Penyelarasan Hal Ehwal Kemanusiaan (OCHA) memberi amaran penularan wabak taun di wilayah itu perlu diberi perhatian khusus.

Tambah Sharafat, pihak kementerian sudah mendapatkan ubat-ubatan, namun berdepan cabaran untuk menghantarnya kepada mereka yang kehilangan tempat tinggal.Justeru, beliau memohon bantuan daripada komuniti antarabangsa dan organisasi kemanusiaan dari segi makanan serta ubat-ubatan kerana mangsa terselamat mungkin berisiko dijangkiti penyakit kerana tidak mempunyai rumah atau tempat berlindung yang elok untuk tinggal.Gempa bumi yang tercetus pada Rabu lalu itu menyebabkan sekurang-kurangnya 1,000 orang terbunuh, manakala 2,000 yang lain cedera.-AFP


Kemboja musnahkan dadah haram sempena Hari Antidadah Antarabangsa

PHNOM PENH, 26 Jun- Kemboja membakar lebih enam tan metrik dadah dan bahan terlarang pada Ahad sempena Hari Antidadah Antarabangsa, kata pegawai.Timbalan Perdana Menteri dan Menteri Dalam Negeri Sar Kheng membakar bahan terlarang yang dirampas itu pada satu majlis yang diadakan di Pulau Berlian di ibu negara Phnom Penh, lapor Xinhua."Acara itu jelas menggambarkan kesediaan dan komitmen teguh kerajaan Kemboja untuk mencegah dan menyekat semua bentuk dadah terlarang," katanya.Kheng menambah bahawa pihak berkuasa akan memperhebat tindakan keras terhadap semua jenis jenayah dadah dan pengubahan wang haram.Pendakwaraya Mahkamah Perbandaran Phnom Penh, Chrreng Khmao berkata, kira-kira 6.25 tan metrik dadah dan bahan terlarang meliputi heroin, kokain, methamphetamine, ekstasi, cathinone, ketamin dan nimetazepam telah dimusnahkan.Negara Asia Tenggara itu tidak mengenakan hukuman mati bagi pengedar dadah. Di bawah undang-undangnya, mereka yang disabitkan bersalah mengedar lebih 80 gram dadah boleh dipenjara seumur hidup.

(Ke Kim Yan (tengah), Timbalan Perdana Menteri Kemboja dan Ketua Pihak Berkuasa Kebangsaanbagi Membanteras Dadah, berdiri di sebelah pegawai kerajaan ketika mereka membakar dadah haram yang dirampassemasa upacara pemusnahan untuk menandakan "Hari Antarabangsa Menentang Penyalahgunaan Dadahdan Pertubuhan Bangsa-Bangsa Bersatu" Pemerdagangan Haram" di Phnom Penh/AFP)

Menurut Jabatan Polis Antidadah (ADP) negara, sepanjang tempoh Januari-Mei 2022, pihak berkuasa telah menahan 6,168 suspek termasuk 80 warga asing serta merampas 1.58 tan metrik dadah haram. -BERNAMA


Rundingan nuklear Iran, disambung semula tidak lama lagi

TEHRAN, 26 Jun - Iran dan Kesatuan Eropah (EU) akan menyambung semula rundingan antarabangsa di Vienna bagi menghidupkan Perjanjian Nuklear Iran. Perkara itu diumumkan Menteri Luar Iran, Hossein Amir-Abdollahian dalam sidang media bersama Ketua Dasar Luar EU, Josep Borrell di Tehran.Hossein berkata, kedua-dua pihak bersedia untuk menyambung semula rundingan tidak lama lagi.Katanya, faedah ekonomi rakyat Iran daripada Pelan Tindakan Komprehensif Bersama (JCPOA) adalah penting dan sebarang isu yang gagal menjamin kepentingan ekonomi Iran tidak akan diterima oleh kerajaan Presiden Ebrahim Raisi.

Kedua-dua pihak juga akan berusaha menyelesaikan masalah dan perbezaan yang wujud dalam proses rundingan. Dalam masa sama berharap, Amerika Syarikat akan mengambil tindakan yang realistik dan adil dalam usaha untuk mencapai persetujuan. Borrell pula berkata, rundingan itu akan disambung semula segera dalam usaha menyelesaikan isu tertunggak.


Korban banjir di Bangladesh meningkat kepada 82 orang

(Orang ramai melintas jalan ketika hujan lebat yang menyebabkan banjir buruk di bahagian timur laut negara itu, di Dhaka, Bangladesh/REUTERS)

DHAKA, 26 Jun- Banjir akibat hujan lebat bermusim dan aliran deras air sungai di Bangladesh telah mengorbankan 82 orang sejak bulan lalu, kata pihak berkuasa.Menurut laporan harian banjir Pusat Gerakan Kecemasan Kesihatan dan Bilik Kawalan pada Sabtu, kebanyakan mangsa meninggal dunia akibat lemas di kawasan yang dilanda banjir sejak 17 Mei hingga 25 Jun.Namun ada juga yang maut akibat dipatuk ular, disambar petir dan sebab-sebab lain.Sekurang-kurangnya sembilan kematian dilaporkan dalam 24 jam lalu, setakat pagi Sabtu.Tujuh maut akibat lemas manakala seorang dipatuk ular dan seorang lagi atas sebab lain. -BERNAMA

(Sukarelawan bergotong royong menyediakan bantuan kepada mangsa banjir di Dhaka/AFP)


Sembilan ditahan semasa tunjuk perasaan menjelang Sidang Kemuncak G7

(Penunjuk perasaan membawa sepanduk berarak menjelang sidang kemuncak pemimpin G7di Schloss Elmau di pergunungan Bavaria, Munich/REUTERS)

BERLIN, 26 Jun- Sembilan orang ditahan semasa tunjuk perasaan di bandar raya  Munich, Jerman pada Sabtu, menjelang sidang kemuncak G7, lapor Sputnik memetik laporan akhbar Suddeutsche Zeitung.Dua pegawai penguat kuasa dan beberapa penunjuk perasaan turut cedera, lapor akhbar itu.Terdahulu, media Jerman yang memetik polis Munich melaporkan kira-kira 20,000 orang telah mendaftar untuk menyertai perhimpunan pada Sabtu itu, tetapi hanya 4,000 yang hadir dan menurut penganjur kira-kira 6,000 orang turur serta dalam demonstrasi itu.Bantahan itu dianjurkan kumpulan aktivis iklim yang menuntut pemimpin dunia berusaha lebih keras untuk menghentikan penggunaan bahan api fosil, memelihara biodiversiti, mempromosikan keadilan sosial dan memerangi kelaparan.Sidang kemuncak Kumpulan Tujuh (G7) akan diadakan di istana Bavaria Schloss Elmau bermula Ahad hingga Selasa.

(Penunjuk perasaan berarak menjelang sidang kemuncak pemimpin G7 di Schloss Elmau di pergunungan Bavaria, Munich, Jerman/REUTERS)

G7 terdiri Kanada, Perancis, Jerman, Itali, Jepun, United Kingdom dan Amerika Syarikat.Canselor Olaf Scholz, yang akan mempengerusikan sidang kemuncak itu selaku Jerman sebagai pengerusi, turut mempelawa Perdana Menteri India Narendra Modi, pemimpin Argentina, Indonesia, Senegal dan Afrika Selatan untuk menyertai sidang kemuncak berkenaan. Sementara itu, Presiden Majlis Eropah Charles Michel dan Presiden Suruhanjaya Eropah Ursula von der Leyen serta delegasi organisasi antarabangsa, termasuk Setiausaha Agung Pertubuhan Bangsa-Bangsa Bersatu (PBB) António Guterres akan menyertai sidang kemuncak itu secara maya.-BERNAMA

Berita berkaitanPenunjuk perasaan G7 tuntut lebih banyak usaha untuk keamanan dunia


Penunjuk perasaan G7 tuntut lebih banyak usaha untuk keamanan dunia

BERLIN, 26 Jun- Kira-kira 4,000 orang berarak di Munich semalam, meminta pemimpin Kumpulan Tujuh (G7) bertindak menangani isu kemiskinan, perubahan iklim, kelaparan dan menamatkan kebergantungan terhadap bahan api fosil Rusia.Pemimpin Amerika Syarikat (AS), Jerman, Perancis, Britain, Itali, Kanada dan Jepun bertemu hari ini, pada permulaan sidang kemuncak tiga hari di Schloss Elmau di pergunungan Bavaria.Ia bertujuan meningkatkan tekanan ke atas Russia yang menyebabkan krisis makanan dan tenaga berlaku di seluruh dunia ekoran tindakannya ke atas Ukraine.Penunjuk perasaan membawa sepanduk 'Stop The War Russia And USA/NATO Hands Off Ukraine' dan 'Imperialism Starts Here', serta menuntut G7 memberi lebih banyak dana bagi pencegahan krisis, pengurusan konflik sivil dan pembangunan ekonomi."Kami berada di G7 sekali lagi hari ini kerana menyedari tiada apa-apa yang bertambah baik, ia berlaku sekian lama hingga memusnahkan diri kami," kata penunjuk perasaan, Lisa Munz.Protes itu diadakan di tempat pesawat pemimpin G7 mendarat sebelum menuju ke Elmau, ditaja lebih 15 organisasi termasuk WWF Jerman, Oxfam Deutschland, Greenpeace dan Bread for the World.Sementara itu, saksi berkata, pegawai dengan alat rusuhan mendorong penunjuk perasaan dalam konfrontasi fizikal ringkas.Polis berkata, beberapa pegawai diserang serta sembilan orang ditahan tetapi demonstrasi secara keseluruhannya kekal aman.Kira-kira 3,000 pegawai bertugas di seluruh bandar, kata polis Munich.

G7 lazimnya menarik bantahan puluhan kumpulan kempen yang ingin mendapatkan publisiti untuk tujuan mereka dan menghantar mesej kepada elit politik Barat.Pemimpin G7 dijangka membincangkan penubuhan kelab iklim untuk menyelaraskan harga karbon dengan lebih baik dan skim lain bagi mengurangkan pelepasan.Hampir 20,000 pegawai polis dikerah untuk memastikan keselamatan sidang kemuncak itu. -REUTERS


Cacar monyet belum lagi kecemasan kesihatan - WHO

LONDON, 26 Jun- Pertubuhan Kesihatan Sedunia (WHO) semalam memutuskan penyakit cacar monyet belum lagi menjadi kecemasan kesihatan global.Bagaimanapun Ketua Pengarah, Dr Tedros Adhanom Ghebreyesus, berkata beliau amat prihatin dengan penularan wabak itu."Saya amat prihatin dengan wabak cacar monyet, ini jelas adalah ancaman kesihatan yang sedang berkembang yang saya dan rakan sekerja dalam Sekretariat WHO sedang mengikuti dengan teliti," katanya.Label "kecemasan global" pada masa ini hanya terpakai kepada wabak coronavirus dan usaha berterusan untuk membasmi polio.Agensi Pertubuhan Bangsa-Bangsa Bersatu (PBB) itu tidak menggunakan label berkenaan terhadap cacar monyet selepas menerima nasihat dalam mesyuarat pakar antarabangsa.Terdapat lebih 3,200 kes cacar monyet yang disahkan dan satu kematian dilaporkan dalam tempoh enam minggu terakhir di 48 negara yang mana ia biasanya tidak merebak, menurut WHO.

Setakat tahun ini, hampir 1,500 kes dan 70 kematian di Afrika tengah, yang mana penyakit itu lebih biasa, juga telah dilaporkan, terutamanya di Republik Demokratik Congo.Cacar monyet, penyakit virus yang menyebabkan simptom seperti selesema dan lesi kulit, telah merebak sebahagian besarnya dalam kalangan lelaki yang melakukan hubungan seks dengan lelaki dari negara yang penyakit itu menjadi endemik.Menurut WHO, virus itu mempunyai dua klad (sekumpulan organisma) - strain Afrika Barat, yang dipercayai mempunyai kadar kematian sekitar satu peratus dan yang merupakan strain yang merebak di Eropah dan tempat lain, dan strain Congo Basin, yang mempunyai kadar kematian hampir 10 peratus.Terdapat vaksin dan rawatan yang tersedia untuk cacar monyet walaupun ia terhad.Keputusan WHO itu berkemungkinan menerima kritikan daripada pakar kesihatan global yang menegaskan sebelum pertemuan itu bahawa wabak berkenaan memenuhi kriteria untuk diklasifikasikan sebagai kecemasan.Bagaimanapun, ada pihak menyifatkan WHO berada dalam kedudukan sukar selepas COVID-19. Pengisytiharan Januari 2020 bahawa coronavirus baharu mewakili kecemasan kesihatan awam sebahagian besarnya diabaikan oleh banyak kerajaan sehingga kira-kira enam minggu kemudian, apabila agensi itu menggunakan perkataan "pandemik" dan negara mengambil tindakan. - REUTERS


Reezal Merican ketua delegasi Malaysia pada WUF ke-11

KATOWICE, 26 Jun- Menteri Perumahan dan Kerajaan Tempatan, Datuk Seri Reezal Merican Naina Merican akan mengetuai delegasi Malaysia pada Forum Bandar Sedunia ke-11 (WUF11) di sini bermula hari ini.Dalam kenyataan di sini semalam, Reezal Merican berkata selain menyertai forum bertema ‘Transforming Our Cities, For A Better Urban Future’, beliau juga akan merasmikan Pavilion Malaysia dan prapelancaran Indeks Daya Huni Malaysia (iDAM), Selasa ini.Pada WUF11, Reezal Merican dijadual menyampaikan ucapan mengenai Matlamat Pembangunan Lestari (SDGs) pada sesi tindakan berjudul ‘Liveability as a Vehicle Towards Achieving Urban Sustainability’.WUF ditubuhkan oleh Pertubuhan Bangsa-Bangsa Bersatu (PBB) pada 2001 untuk mengkaji salah satu isu paling mendesak yang dihadapi dunia hari ini iaitu perbandaran pesat dan kesannya terhadap komuniti, bandar, ekonomi dan perubahan iklim.

(Menteri Perumahan dan Kerajaan Tempatan, Datuk Seri Reezal Merican Naina Merican)

Anjuran Program Penempatan Manusia PBB (UN-Habitat) ialah salah satu perhimpunan antarabangsa yang paling inklusif mengenai isu-isu bandar.Ia menghimpunkan wakil kerajaan negara, wilayah dan tempatan, ahli akademik, ahli perniagaan, pemimpin masyarakat, perancang bandar dan wakil masyarakat sivil. -BERNAMA


Sri Lanka hadkan bahan api kenderaan persendirian

(Orang ramai menunggu giliran untuk mendapatkan bekalan petrol dan diesel di Colombo/REUTERS)

COLOMBO, 26 Jun- Sri Lanka tidak akan menerima penghantaran petrol, diesel dan minyak mentah, yang sepatutnya dijadual tiba minggu ini dan minggu depan, kata Menteri Tenaga, Kanchana Wijesekera pada Sabtu.Beliau berkata pihak pembekal sudah memaklumkan kepada pengimport dan pengedar bahan api, Ceylon Petroleum Corporation (CPC) bahawa penghantaran tidak dapat dibuat mengikut jadual atas sebab perbankan serta logistik, lapor Xinhua.“Pengangkutan awam, penjanaan kuasa dan industri akan diberi keutamaan sehingga penghantaran seterusnya sampai,” katanya. Beliau menggesa orang ramai supaya tidak beratur untuk mendapatkan bahan api.

(Pemandu beratur di tepi jalan untuk membeli petrol di stesen minyak syarikat petroleum Ceylon di Colombo pada 16 Jun lalu/AFP)

Susulan itu katanya, operasi kilang penapis juga akan dihentikan buat sementara waktu sehingga stok sampai."Kami sedang bekerjasama dengan semua pembekal baharu dan sedia ada. Saya memohon maaf atas sebarang kesulitan dan kelewatan," katanya.-BERNAMA


Afghanistan kekurangan bekalan perubatan, rayu bantuan segera

(Penduduk Afghanistan di Gayan, kawasan terjejas gempa menunggu untuk menerima bantuan/REUTERS)

KABUL, 25 Jun- Afghanistan mengalami kekurangan bekalan perubatan untuk merawat mereka yang cedera dalam gempa bumi yang mengorbankan lebih 1,000 orang minggu ini.Gempa susulan pada hari Jumaat telah mengorbankan lima lagi nyawa.Jurucakap Kementerian Bencana Afghanistan, Mohammad Nassim Haqqani, berkata kira-kira 2,000 orang cedera dan 10,000 buah rumah musnah sebahagian atau keseluruhannya dalam gempa bumi pada Rabu lalu.“Kementerian Kesihatan tidak mempunyai ubat yang mencukupi”, katanya. "Kami memerlukan bantuan perubatan dan keperluan lain kerana ia adalah bencana besar".

(Seorang penduduk Afghanistan melihat rumah yang musnah dalam kejadian gempa bumi di Gayan, Afghanistan/REUTERS)

Komunikasi yang lemah dengan infrastruktur jalan raya yang sangat asas menghalang usaha bantuan untuk tiba di negara yang menghadapi krisis kemanusiaan selepas Taliban mengambil alih pada Ogos lalu.

Dalam pada itu, Menteri Dalam Negeri Afghanistan, Sirajuddin Haqqani merayu bantuan segera antarabangsa.Beliau memberi jaminan, kesemua bantuan akan diagih secara adil kepada yang memerlukan. Negara seperti Jepun, Korea Selatan, Taiwan dan Emiriah Arab Bersatu telah bersetuju untuk menghantar bantuan.Sementara itu, bantuan daripada Pakistan telah masuk ke Kabul. Terdahulu, pihak berkuasa menamatkan pencarian di pergunungan terpencil tenggara negara itu yang dilanda gempa bumi berukuran 6.1 magnitud pada awal Rabu berhampiran sempadan Pakistan, kira-kira 160 kilometer (km) tenggara ibu negara, Kabul."Gempa susulan semalam, di tempat yang hampir sama, berukuran 4.3 pada skala Richter", menurut Pusat Kajian Geologi Amerika Syarikat (USGS).Semalam, Pertubuhan Bangsa-Bangsa Bersatu (PBB) melaporkan seramai 1,036 orang disahkan terbunuh dalam insiden tersebut.- REUTERS


Croatia rekod kes pertama cacar monyet

ZAGREB, 25 Jun- Hospital Penyakit Berjangkit Dr Fran Mihaljevic di Zagreb, Croatia melaporkan kes pertama jangkitan cacar monyet melibatkan seorang lelaki yang baru pulang selepas melawat Itali dan Sepanyol.Lelaki itu tidak dimasukkan ke hospital sebaliknya menjalani kuarantin kendiri di rumah, lapor Agensi Berita Croatia (HINA), memetik penyiar HRT.Cacar monyet sudah mula merebak di negara-negara di luar Afrika, dianggarkan 2,500 kes telah dikesan di 35 negara setakat ini. -BERNAMA

(Dianggarkan, 2,500 kes cacar monyet telah dikesan di 35 negara setakat ini/REUTERS)


Mahkamah Agung AS batalkan hak gugur kandungan

WASHINGTON, 25 Jun - Mahkamah Agung Amerika Syarikat (AS) membatalkan hak mengugurkan kandungan di negara itu.Perkara itu mengejutkan banyak pihak susulan hak tersebut sebelum ini dilindungi perlembangan sejak 50 tahun lalu.

Mahkamah yang didominasi golongan konservatif bertindak membatalkan keputusan yang dibuat pada tahun 1973 dalam kes Roe melawan Wade yang membawa kepada penetapan hak menggugurkan anak.

Keputusan itu turut mengembalikan kuasa sebahagian besar kerajaan negeri di Amerika untuk mengharamkan proses penguguran.

Susulan itu, ratusan penunjuk perasaan membantah keputusan Mahkamah Agung tersebut. Pemprotes menyatakan mana-mana wanita di Amerika yang mengandung tanpa dirancang kini akan berdepan keadaan yang sukar.

Mereka tiada pilihan, selain ke negeri-negeri yang masih memberi kebenaran untuk menggugurkan bayi mereka atau mendapatkan pil pengguguran secara atas talian dan berhadapan dengan proses pengguguran secara haram serta berbahaya.-AFP


Eropah berisiko berdepan lonjakan wabak cacar monyet sepanjang cuti musim panas

GENEVA, 25 Jun - Negara-negara Eropah berisiko besar berdepan lonjakan wabak cacar monyet sepanjang cuti musim panas ini.Ini berikutan terdapat lebih 800 festival bakal diadakan sepanjang tempoh tersebut.Pertubuhan Kesihatan Sedunia (WHO) bagaimanapun tidak mengarahkan acara itu dibatalkan.

Sebaliknya pengunjung hanya perlu menjaga prosedur operasi standard (SOP) masing-masing bagi mengelakkan diri daripada dijangkiti.Perunding Komunikasi Kanan WHO, Sarah Tyler percaya, ratusan ribu pengunjung dari pelbagai negara akan hadir meraikan festival itu dan menggesa pihak penganjur menggiatkan usaha menyebarkan maklumat mengenai wabak berkenaan kepada pengunjung.Ketika ini, lebih 3,200 cacar monyet dilaporkan di 48 buah negara.-AFP


Kekurangan bahan api, pemandu trak tunjuk protes di jalan raya utama

SAN PEDRO, 25 Jun - Puluhan pemandu trak melakukan protes di jalan raya utama di Argentina susulan kekurangan dan kenaikan harga bahan api tersebut.Kekurangan bahan api di Argentina telah memberi kesan kepada pelbagai industri di negara berkenaan.

Kebanyakan pemandu trak meminta agar satu pertemuan dengan kerajaan Argentina dapat diatur.Ia bagi memastikan Kerajaan Argentina mengambil langkah-langkah yang sewajarnya bagi mengurangkan masalah tersebut.-AFP


Banjir Bangladesh: 3.5 juta penduduk terjejas perlu air bersih -UNICEF

(Seorang lelaki meredah banjir di Companyganj Upazila, daerah Sylhet, di Bangladesh/AFP)

LONDON, 25 Jun- Sekurang-kurangnya 15 kanak-kanak mati lemas dalam banjir yang melanda Bangladesh manakala 3.5 juta orang lagi memerlukan air minuman bersih dengan segeraberikutan risiko penyakit bawaan air semakin meningkat.Wakil Tabung Kanak-Kanak Pertubuhan Bangsa-Bangsa Bersatu (UNICEF) di negara itu, Sheldon Yett, hari ini berkata bilangan kanak-kanak yang mengejutkan dan terus mencatatkan peningkatan sejak beberapa hari lalu.(("Kawasan yang besar ditenggelami air sepenuhnya dan terputus daripada bekalan air minuman dan makanan yang selamat. Kanak-kanak memerlukan bantuan sekarang," katanya.Kerajaan dan agensi bantuan bergegas memberikan bantuan termasuk air dan bekalan lain selepas banjir kilat yang merentasi suku negara Asia Selatan itu.Yett turut memaklumkan dalam taklimat di Geneva bahawa musibah banjir itu juga mengganggu kemudahan kesihatan, menutup sekolah dan mengganggu rawatan kekurangan zat makanan membabitkan ratusan kanak-kanak.

(Seorang wanita bersama dua anaknya meredah banjir di daerah Sylhet, Bangladesh bagi mendapatkan bantuan makanan percuma yang diagihkan pasukan tentera negara itu/REUTERS)

Tambahnya, kes cirit-birit meningkat kepada 2,700 kes setakat pertengahan minggu ini.Pihak berkuasa di Bangladesh dan negara jirannya, India turut memberi amaran mengenai risiko wabak penyakit berjangkit.Secara keseluruhan, lebih 4.5 juta orang terkandas dan puluhan lagi terbunuh di Bangladesh, kebanyakannya dalam banjir terburuk dalam lebih 100 tahun di wilayah Sylhet di timur laut Bangladesh.Di negeri Assam, dekat timur India, helikopter tentera udara India dikerahkan untuk menurunkan makanan dan bekalan lain kepada komuniti yang terkandas. -AFP


Thailand mansuh pemakaian pelitup muka

BANGKOK, 24 Jun- Thailand telah memansuhkan peraturan yang mewajibkan orang ramai memakai pelitup muka bermula hari ini, ketika kes COVID-19 menunjukkan trend penurunan dan kerajaan dalam usaha kerajaan menarik balik pelancong asing.Pelitup muka telah diwajibkan sejak pertengahan 2021, apabila negara itu menyaksikan gelombang kes yang didorong oleh penyebaran varian Delta."Memakai pelitup muka kini adalah amalan sukarela," kata Perdana Menteri Prayut Chan-O-Cha dalam pengumuman warta diraja yang dikeluarkan malam tadi.Kementerian kesihatan mengesyorkan orang ramai terus memakai topeng muka di kawasan yang sesak atau kurang pengudaraan, bagaimanapun tidak disebut dengan jelas mengenai pengangkutan awam.Perkhidmatan metro milik persendirian ibu kota Bangkok kemudian mengumumkan, ia masih memerlukan pengembara menggunakan kereta apinya untuk memakai pelitup muka.Walaupun peralihan itu tidak dilihat secara mendadak di jalan-jalan bandar, ramai yang menyambut baik perubahan dasar itu."Pengguguran (sekatan) akan membolehkan orang ramai meneruskan kehidupan normal mereka," kata Supanya Pajaree, seorang pekerja bebas berusia 26 tahun.Pelancong Amerika Jake Lucchi menyokong langkah itu, tetapi berkata dia akan terus memakai topeng."Saya selalunya tidak memakainya tetapi sekarang saya melihat kebanyakan orang memakainya jadi saya mahu menghormati apa yang orang lakukan," katanya.Langkah kerajaan Thailand itu dibuat selepas Singapura dan Kemboja turut membuang peraturan yang mewajibkan memakai pelitup di kawasan terbuka.Keputusan itu juga diambil menjelang penghujung sistem "Thailand Pass", yang memerlukan pelawat mendaftar dan menunjukkan bukti vaksinasi sebelum memasuki negara tersebut.Mulai 1 Julai, pelancong hanya perlu membawa sijil vaksin mereka atau mengambil ujian COVID-19 semasa ketibaan.Ekonomi Thailand goyah dalam dua tahun kebelakangan ini, dengan pertumbuhan terjejas disebabkan peningkatan kos sara hidup dan COVID-19.Negara 'gajah putih' itu turut mengalami penurunan mendadak dalam pelancongan, kini mengalu-alukan 1.6 juta pelancong asing dalam tempoh enam bulan pertama 2022, menurut data kerajaan.Dalam enam bulan pertama 2019 angka itu hanya di bawah 20 juta, data menunjukkan.Kes COVID-19 dan kematian berkaitan kini telah menurun dari paras tertinggi, dengan kerajaan mencatatkan sekitar 2,500 jangkitan harian dan kurang daripada 50 kematian sehari selama lebih sebulan.Sekurang-kurangnya tiga perempat daripada populasi diberi vaksin dua kali, dengan kira-kira 40 peratus juga telah menerima suntikan penggalak.- AFP

(Pelancong mengambil gambar di atas jambatan atas ke stesen Skytrain BTS di Bangkok)FOTO AFP